qundao/data-zh-poetry huggingface dataset:
张隐君元明于园中寘一小石龛曰仙隐祠徵诗纪之·其一
作者：顾炎武
朝代：明
体裁：七言律诗

白日浮云隔几重，三山五岳漫相逢。朅来未得从黄石，老至先思伴赤松。哲士有怀多述酒，学人无事自明农。犹怜末俗愚难寤，故作幽龛小座供。
张隐君元明于园中寘一小石龛曰仙隐祠徵诗纪之·其二
作者：顾炎武
朝代：明
体裁：七言律诗

百尺松阴十亩园，此中人物似桃源。衣冠俎豆犹三代，鸡犬桑麻自一村。垣外白榆随宿列，树头青鸟候风翻。坐来髣髴疑仙境，试问先生笑不言。
张饶州允抡山中弹琴
作者：顾炎武
朝代：明
体裁：古风

赵公化去时，一琴遗使君。五年作太守，却反东皋耘。有时意不惬，来蹑劳山云。临风发宫商，二气相絪缊。可怜成连意，空山无人闻。我欲从君栖，山厓与海濆。
得伯常中尉书却寄并示朱烈王太和二门人
作者：顾炎武
朝代：明

岱云东浮日西晻，下有畸人事铅椠。忽来青岛衔尺书，月入轩棂灯吐焰。别子三年断音问，敝裘白发空冉冉。引领常睎函谷关，停骖尚忆终南广。濒行把酒送余去，重来何日当分陕。腐儒衰老岂所望，感此深情刻琬琰。担簦百舍不自量，可能再上三峰险。君家贤甥与令嗣，舞雩归咏同曾点。尚论千秋品并堪，以吾一日年犹忝。期君且复慰离愁，勿向流光悲荏苒。
得伯常中尉书却寄并示朱烈王太和二门人
作者：顾炎武
朝代：明
体裁：古风

岱云东浮日西晻，下有畸人事铅椠。忽来青鸟衔尺书，月入轩棂灯吐燄。别子三年断音问，敝裘白发空冉冉。引领常睎函谷关，停骖尚忆终南广。濒行把酒送余去，重来何日当分陕。腐儒衰老岂所望，感此深情刻琬琰。担簦百舍不自量，可能再上三峰险。君家贤甥与令嗣，舞雩归咏同曾点。尚论千秋品并堪，以吾一日年犹忝。期君且复慰离愁，勿向流光悲荏苒。
德州讲易毕奉柬诸君
作者：顾炎武
朝代：明
体裁：古风

在昔尼父圣，韦编尚三绝。况于章句儒，未晓八卦列。相看五十馀，行事无一达。坐见悔吝丛，举足防磋跌。日昃乃研思，犹幸非大耋。微言讵可寻，斯理庶不灭。寡过殊未能，岂厌丁宁说。是时秋雨开，凉风起天末。蟋蟀吟堂阶，疏林延夕月。草木得坚成，吾人珍晚节。亮哉岁寒心，不变霜与雪。忧患自古然，守之俟来哲。
德州过程工部
作者：顾炎武
朝代：明
体裁：五言律诗

海上乘槎客，年年八月来。每逢佳节至，长得草堂开。老桂香犹吐，孤鸿影自回。未论千里事，一见且衔杯。
怀人
作者：顾炎武
朝代：明

秋风下南国，江上来飞鸢。江头估客几千辈，其中别有东吴船。吴儿解作吴中曲，扣舷一唱悲歌续。乍回别鹤下重云，一叫哀猿坠深木。曲中山水不分明，似是衡山与洞庭。日出长风送舟去，祇留江树青冥冥。湘山削立天之角，五岭盘纡同一握。嵚崟七十有二峰，紫盖独不朝衡岳。万里江天木叶稀，行人相见客沾衣。寄言此日南征雁，一到春来早北归。
怀人
作者：顾炎武
朝代：明
体裁：古风

秋风下南国，江上来飞鸢。江头估客几千辈，其中别有东吴船。吴儿解作吴中曲，扣舷一唱悲歌续。乍回别鹤下重云，一叫哀猿坠深木。曲中山水不分明，似是衡山与洞庭。日出长风送舟去，祗留江树青冥冥。湘山削立天之角，五岭盘纡同一握。嵚崟七十有二峰，紫盖独不朝衡岳。万里江天木叶稀，行人相见各沾衣。寄言此日南征雁，一到春来早北归。
恭谒天寿山十三陵
作者：顾炎武
朝代：明
体裁：古风

成祖昔定都，乃省兹山阳。群山自天来，势若蛟龙翔。东趾据卢龙，西脊驰太行。后尻坐黄花，前面临神京。中有万年宅，名曰康家庄。可容百万人，豁然开明堂。维时将作臣，奉旨趋傍傍。盛德比霸杜，宏规轶瀍邙。雷电驱元冥，白云升帝乡。三光坠榆木，穷北回辒辌。駊騀金粟堆，寂寞桥山藏。右献左次景，裕茂迤西旁。泰陵在茂西，稍折南维康。永陵在东南，规模特恢张。碝石为元墀，丹青焕雕梁。昭近九龙池，定依昭左方。其制亦如永，工丽踰孝长。庆居献西隅，德奠永东冈。环山数十里，松柏参天苍。列宗每驾朝，百执恒趋跄。一年祭三举，侍从来班扬。诗追安世歌，典与郊禘光。自伤下土臣，不睹昭代章。天祸降宗国，灭我圣哲王。渴葬池水南，灵宫迫妃殇。上无宝城制，周匝唯砖墙。下有中涓坟，陪葬义所当。殿上立三主，并列田娘娘。问此何代礼，哽咽不可详。麦饭提一箪，枣榛提一筐。村酒与山蔬，一一自携将。下阶拜稽首，出涕双浪浪。主祭非曾孙，降假非宗祊。重上诸陵间，裴回复彷徨。茂陵树千株，独立不受戕。门阖尚完具，上头安御床。自康以接庆，小树多榆枋。殿楼尽黄瓦，逶迤各相望。康昭二明楼，并遭劫火亡。定陵毁大殿，以及东西廊。馀陵半无门，累甓仍支杗。尚存宰牲亭，暨外诸监房。百人十有二，袍笏兼戎装。六兽柱则四，制与钟山亢。跨以七孔桥，峙以白石坊。仁宗所制碑，崷萃当中央。行宫已颓坏，御路徒荒凉。每陵二太监，犹自称司香。人给地数亩，把耒耕山场。春秋祭碑下，共用一豕羊。皆云牧骑来，斫伐尤披猖。并力与之争，仅得保界疆。有盗贵妃冢，斩首竿以枪。于时奸宄民，瞿然始惩创。绕陵凡六口，六口各有兵。一陵立一卫，卫设屯与仓。居庸有总兵，昌平有侍郎。一朝尽散迸，无复陵京防。燕山自峨峨，沙河自汤汤。皇天自高高，后土自芒芒。下痛万赤子，上呼十四皇。哭帝帝不闻，吁天天无常。幽都蹲土伯，九关飞虎伥。日月相蚀亏，列宿为参商。自古有殂落，剧哉哀姚黄。从臣去鼎湖，二妃沈江湘。仓皇一抔土，十五零秋霜。天运未可亿，天心未可量。仲华复西京，崔损修中唐。谁能寄此诗，雅颂同洋洋。
恭谒孝陵
作者：顾炎武
朝代：明
体裁：五言排律

闰位穷元季，真符启圣人。九州殊夏裔，万古肇君臣。武德三王后，文思二帝邻。卜年乘王气，定鼎属休辰。江水萦丹阙，钟山拥紫宸。衣冠天象远，法驾月游新。正寝朝群后，空城走百神。九嵏超嵽嵲，原庙逼嶙峋。宝祚方中缺，灾精且下沦。郊坰来猎火，苑籞动车尘。系马神宫树，樵苏御道薪。岿然唯殿宇，一望独荆榛。流落先朝士，间关绝域身。干戈逾六载，雨露接三春。患难形容改，艰危胆气真。天颜杳霭接，地势郁纡亲。尚想初陵制，仍询徙邑民。因山皆土石，用器不金银。紫气浮天宇，苍龙捧日轮。愿言从邓禹，修谒待西巡。
恭谒高皇帝御容在灵谷寺
作者：顾炎武
朝代：明
体裁：五言排律

肃步投禅寺，焚香展御容。人间垂法象，天宇出真龙。隆准符高帝，虬髯轶太宗。扫除开八表，荡涤剪群凶。大化乘陶冶，元功赖发踪。本支书胙德，臣辟记勋庸。遗像荒山守，尘函古刹供。神灵千载后，运会百年重。痛迫西周灭，愁深朔漠烽。万方多蹙蹙，薄海日喁喁。臣籍东吴产，皇恩累叶封。天颜仍左顾，国难一趋从。飘泊心情苦，来瞻拜跪恭。异时司隶在，可许下臣逢。
悼亡·其一
作者：顾炎武
朝代：明
体裁：七言绝句

独坐寒窗望稿砧，宜言偕老记初心。谁知游子天涯别，一任闺芜日夜深。
悼亡·其三
作者：顾炎武
朝代：明
体裁：七言绝句

廿年作客向边陲，坐叹兰枯柳亦衰。传说故园荆棘长，此生能得首邱时。
悼亡·其二
作者：顾炎武
朝代：明
体裁：七言绝句

北府曾缝战士衣，酒浆宾从各无违。虚堂一夕琴先断，华表千年鹤未归。
悼亡·其五
作者：顾炎武
朝代：明
体裁：七言绝句

摩天黄鹄自常饥，但惜流光不可追。他日乐羊来旧里，何人更与断机丝。
悼亡·其四
作者：顾炎武
朝代：明
体裁：七言绝句

贞姑马鬣在江村，送汝黄泉六岁孙。地下相烦告公姥，遗民犹有一人存。
感事·其一
作者：顾炎武
朝代：明
体裁：五言律诗

日角膺符早，天枝主鬯临。安危宗社计，拥立大臣心。旧国仍三亳，多方有二斟。汉灾当百六，人未息讴吟。
感事·其七
作者：顾炎武
朝代：明
体裁：五言律诗

传闻阿骨打，今已入燕山。毳幕诸陵下，狼烟六郡间。边军严不发，驿使去空还。一上江楼望，黄河是玉关。
感事·其三
作者：顾炎武
朝代：明
体裁：五言律诗

上宰承王命，专征指大江。出关收汉卒，分陕寄周邦。日气生元甲，云祥下赤幢。登坛推大将，国士定无双。
感事·其二
作者：顾炎武
朝代：明
体裁：五言律诗

缟素称先帝，春秋大复雠。告天传玉册，哭庙见诸侯。诏令屯雷动，恩波解泽流。须知六军出，一埽定神州。
感事·其五
作者：顾炎武
朝代：明
体裁：五言律诗

清跸郊宫寂，春游苑籞荒。城中屠各虏，殿上左贤王。紫塞连元菟，黄河界白羊。舆图犹在眼，涕泪已沾裳。
感事·其六
作者：顾炎武
朝代：明
体裁：五言律诗

自昔南朝地，常称北府雄。六军多垒日，万国鼓鞞中。听律音非吉，焚旗火乍红。恐闻刘展乱，父老泣江东。
感事·其四
作者：顾炎武
朝代：明
体裁：五言律诗

尚录文侯命，深虞雒邑东。千秋悬国耻，一旦表军功。蹋鞠追名将，乘轩比上公。君王多倚托，先与赋彤弓。
拜先曾王考木主于朝天宫后祠中
作者：顾炎武
朝代：明
体裁：五言律诗

晋室丹杨尹，犹看古柳存。山河今异域，瞻拜独曾孙。雨静钟山闭，云深建业昏。自怜褴褛客，拭泪到都门。
拟唐人五言八韵 其一 申包胥乞师
作者：顾炎武
朝代：明
体裁：五言排律

辰尾垂天谪，亡人惎寇兵。舟师通大别，猎火照方城。九县长蛇据，三关凿齿横。君王亲草莽，微命托宗枋。彳亍终南近，间关绕霤平。张旃非聘客，蹑屩一书生。雀立庭柯瞑，猿啼夜柝惊。秦车今已出，誓死必存荆。
拟唐人五言八韵 其三 班定远投笔
作者：顾炎武
朝代：明
体裁：五言排律

少小平陵县，萧然一布衣。读书传父业，握管上皇畿。太乙藜初降，兰台露未晞。生涯凭笔札，甘旨为慈闱。忽见天弧动，聊将电铗挥。于阗迎辔靷，疏勒候旌旂。冻碛军营转，秋山捷奏飞。封侯来万里，老见锦衣归。
拟唐人五言八韵 其二 高渐离击筑
作者：顾炎武
朝代：明
体裁：五言排律

神州移水德，故鼎去山东。断霓夫人剑，残烟郭隗宫。身留烈士后，迹混市儿中。改服心弥苦，知音耳自通。沈沦馀技艺，忼慨本英雄。壮节悲迟晚，羁魂迫固穷。一吟辽海怨，再奏蓟丘风。不复荆卿和，哀哉六国空。
拟唐人五言八韵 其五 祖豫州闻鸡
作者：顾炎武
朝代：明
体裁：五言排律

万国秋声静，三河夜色寒。星临沙树白，月下戍楼残。击柝行初转，提戈梦未安。沈几通物表，高响入云端。岂足占时运，要须振羽翰。风尘怀抚剑，天地一征鞍。失旦何年补，先鸣意独难。函关犹未出，千里路漫漫。
拟唐人五言八韵 其六 陶彭泽归里
作者：顾炎武
朝代：明
体裁：五言排律

结驷非吾愿，躬耕力尚堪。咄嗟聊绾绶，去矣便投簪。望积庐山雪，行深渡口岚。芟松初作径，荫柳乍成庵。瓮盎连朝浊，壶觞永日酣。秋篱寻菊蕊，春箔理桑蚕。旧德陈先祖，遗书付五男。因多文义友，相与卜村南。
拟唐人五言八韵 其四 诸葛丞相渡泸
作者：顾炎武
朝代：明
体裁：五言排律

火山横日幕，铜涧亘天徼。乱树云南国，交绳僰外桥。枕戈穿偪仄，带甲上岧峣。地汁生淫雾，流烟入斗杓。七擒依算略，一战定蛮苗。信洽炎荒永，恩宣益部遥。深思危大业，隆眷切先朝。更有亲贤表，宫廷告百僚。
挽殷公子岳·其一
作者：顾炎武
朝代：明
体裁：五言律诗

忆昔过从日，偏承藻鉴殊。堂中延太守，门外揖王符。木叶空郊晚，鱼鳞大泽枯。邈如人世隔，无复问黄垆。
挽殷公子岳·其二
作者：顾炎武
朝代：明
体裁：五言律诗

八俊名空大，千秋事已违。岭云缘旐下，溪鸟夹棺飞。薏苡当含具，桄榔待复衣。寂寥漳水上，犹望楚魂归。
推官二子执后欲为之经营而未得也而二子死矣·其一
作者：顾炎武
朝代：明
体裁：七言绝句

生来一诺比黄金，那肯风尘负此心。不是白登诗未解，菲才端自愧卢谌。
推官二子执后欲为之经营而未得也而二子死矣·其二
作者：顾炎武
朝代：明
体裁：七言绝句

苍黄一夜出城门，白刃如霜日色昏。欲告家中卖黄犊，松江江上去招魂。
摄山
作者：顾炎武
朝代：明
体裁：七言律诗

徵君旧宅此山中，山馆孱颜往迹空。药径春添千嶂雨，松厓夜起六朝风。忘情鱼鸟天机合，适意川岩物象同。一入篱门人世别，几人能不拜萧公。
旅中
作者：顾炎武
朝代：明
体裁：五言排律

久客仍流转，愁人独远征。釜遭行路夺，席与舍儿争。混迹同佣贩，甘心变姓名。寒依车下草，饥糁䥶中羹。浦雁先秋到，关鸡候旦鸣。蹠穿山更险，船破浪犹横。疾病年来有，衣装日渐轻。荣枯心易感，得丧理难平。默坐悲先代，劳歌念一生。买臣将五十，何处谒承明。
旧沧洲
作者：顾炎武
朝代：明
体裁：五言绝句

落日空城内，停骖问路岐。曾经看百战，唯有一狻猊。
昌黎
作者：顾炎武
朝代：明
体裁：五言律诗

弹丸馀小邑，固守作东藩。列郡谁能比，雄关赖此存。霜槎春砦出，风叶夜旗翻。欲问婴城事，声吞不敢言。
昔有
作者：顾炎武
朝代：明
体裁：古风

昔有楚项羽，宰割封侯王。徙帝都上游，杀之于南方。大权既分裂，海内争雄彊。何况咫尺间，嬴秦尚未亡。时会互反覆，壮盛岂有常。感事再三叹，令我一徬徨。魏政昔浊乱，兵甲兴尔朱。唐臣多险浮，全忠肆诛屠。贪夫分自当，不用重哀吁。河阴与白马，千载同一途。奈此国命何，大势常与俱。天意未可窥，或为真人驱。
春半
作者：顾炎武
朝代：明
体裁：古风

春半雨不绝，北风吹荒山。江南花不开，白日愁生寒。登高望千里，苦雾何漫漫。洪州七月围，粮尽力亦殚。营头堕军中，旗纛沈江干。汉道昔中微，白水应图记。晚世得先主，亦作三分事。干戈方日寻，天时自当至。一身客荆州，毫不以措意。流离志不挫，终然正神器。一朝得孔明，可以托后嗣。抚掌长太息，且作南山歌。开箧出兵书，日夜穷揣摩。中原有大势，攻战不在多。愿为诸将言，不省其奈何。
春雨
作者：顾炎武
朝代：明
体裁：古风

平生好修辞，著集逾十卷。本无郑卫音，不入时人选。年老更迂疏，制行复刚褊。东京耆旧尽，羸瘵留馀喘。放迹江湖间，犹思理坟典。朝来阅徵书，处士多章显。何来南郡生，心期在轩冕。幸得比申屠，超然竟独免。春雨对空山，流泉傍清畎。枕石且看云，悠然得所遣。未敢慕巢由，徒誇一身善。穷经待后王，到死终黾勉。
晋王府
作者：顾炎武
朝代：明
体裁：五言排律

卜雒方迁鼎，封唐次剪圭。国分河华北，星主实沈西。攘狄威名重，垂昆敬德跻。宠光延白屋，惠泽普黔黎。别殿俄传燧，深宫早听鼙。梯冲临玉壁，戈旝绕铜鞮。井竭龙池水，梁空燕垒泥。圃花游鹿采，山木化鹃啼。国语春秋志，贤王暇日题。定知慈俭理，得与禹汤齐。玉叶衣冠尽，金刀姓字迷。那堪梁苑草，春日更萋萋。
曲周拜路文贞公祠
作者：顾炎武
朝代：明
体裁：七言律诗

凌烟当日记形容，闽海风飙未得从。故里尚留旋马宅，他乡遥起若堂封。苔生宋璟祠前碣，雪覆要离墓上松。借问家声谁可似，只今荀氏有双龙。
有叹
作者：顾炎武
朝代：明
体裁：古风

少小事苟卿，佔毕更寒暑。慨然青云志，一旦从羁旅。西游到咸阳，上书寤英主。门庭正翕集，车骑来千数。复有金石辞，粲烂垂千古。如何壮士怀，但慕仓中鼠。家世二千石，结发常自修。譬如寡妇心，本慕共姜俦。不幸污盗贼，遂忘淫佚羞。念彼巨先语，抚心悼迁流。如登千仞冈，失足竟不收。勉哉坚自持，无遗朋友忧。
望夫石
作者：顾炎武
朝代：明
体裁：七言律诗

威远台前春草萋，望夫冈畔夜乌啼。九枝白日扶桑上，万叠苍山大海西。国是秪凭三寸舌，老谋终惜一丸泥。愁心欲共秦贞女，目断天涯路转迷。
朱处士彝尊过余于太原东郊赠之
作者：顾炎武
朝代：明
体裁：五言排律

词赋雕镌老，河山骋望频。末流弥宇宙，大雅接斯人。世业推王谢，儒言纂孟荀。书能搜五季，字必准先秦。揽辔长城下，回车晋水滨。秋风吹雁䳱，夜月卧麒麟。玉碗人间有，珠襦地上新。吞声同太息，吮笔一酸辛。与尔皆椎结，于今且钓缗。羁心萦故迹，殊域送良辰。草没青骢晚，霜浮白堕春。自来贤达士，往往在风尘。
朱处士鹤龄寄尚书埤传
作者：顾炎武
朝代：明
体裁：古风

昔我适济南，曾过伏生祠。青山对虚楹，零露寒高枝。精灵竟何往，再拜空阶墀。迫怵秦火焚，岂意逢汉时。此书立博士，天下亦一治。嗟彼九十翁，俟河未为迟。不厌文字讹，百王赖蓍龟。后人失其传，巧文患多师。忽见吾友书，一编远来贻。缅想江上村，弦歌类齐淄。白首穷六经，梦寐亲皋伊。百家纷纶说，爬罗殆无遗。论及禹贡篇，九州若列眉。上愁法令烦，下慨淳风衰。君今未大耋，正可持纲维。烟艇隔吴门，临风苦相思。为招阳鸟来，寄此怀人辞。
李克用墓
作者：顾炎武
朝代：明
体裁：古风

唐纲既不振，国姓赐沙陀。遂据晋阳宫，表里收山河。朱温一篡弑，发愤横雕戈。虽报上源雠，大义良不磨。竟得扫京雒，九庙仍登歌。伶官陨庄宗，爱婿亡从珂。传祚颇不长，功名诚足多。我来雁门郡，遗冢高嵯峨。寺中设王像，绯袍熊皮靴。旁有黄衣人，年少神磊砢。想见三垂冈，百年泪滂沱。敌人亦太息，如此孺子何。千载赐姓人，流汗难重过。
李定自延平归赍至御扎
作者：顾炎武
朝代：明
体裁：七言律诗

春风一夕动三山，使者持旌出汉关。万里干戈传御札，十行书字识天颜。身留绝塞援枹伍，梦在行朝执戟班。一听纶言同感激，收京遥待翠华还。
李生符自南中归槜李三年矣追惟壮游兼示旧作
作者：顾炎武
朝代：明
体裁：古风

一卷别南中，孤帆自归去。文飞鹤拓云，墨染且兰树。丈夫行万里，投分各有遇。明发著莱衣，未肯朱门住。相送驿路旁，落英连古戍。傥有旧游人，北望怀徐庶。
杨明府永言昔在昆山起义不克为僧于华亭及吴帅举事去而之兰溪今年复来吴下感旧悲歌不能已于言也
作者：顾炎武
朝代：明
体裁：五言排律

绝迹云间日，分飞海上秋。超然危乱外，不与少年俦。阅岁空山久，寻禅古寺幽。干戈缠粤徼，妻子隔宁州。乍解桐江缆，仍回谷水舟。刀寒馀斗色，血碧带江流。旧卒苍头散，新交白眼休。同年张翰在，宾客顾荣留。海日初浮屿，吴霜早覆洲。与君遵晦意，不负一匡谋。
杭州
作者：顾炎武
朝代：明
体裁：古风

宋世都临安，江山已失据。犹誇天目山，龙翔而凤翥。重江险足凭，百货东南聚。于此号行都，六帝銮舆驻。西输楚蜀资，北拥淮海戍。湖光映罘罳，山色连宫树。两国罢干戈，君臣日游豫。襄樊一陷没，千里无完固。梵呗响殿庭，番僧抇陵墓。天运亦何常，以此思其惧。浙西钱谷地，不以封宗室。南渡始侨藩，懿亲藉丞弼。序非涿郡疏，德则琅邪匹。如何负扆谋，苍黄止三日。那肱召周军，北庭王卫律。所以敌国人，尽得我虚实。青丝江上来，朱邸城中出。一代都人士，尽屈穹庐䣛。谁为斩逆臣，一奋南史笔。
松江别张处士悫王处士炜暨诸友人
作者：顾炎武
朝代：明
体裁：五言排律

十载违乡县，三年旅旧都。风期尝磊落，节行特崎岖。坐识人伦杰，行知国器殊。论兵卑左氏，画计小阴符。世事陵夷极，生涯阅历枯。人情来轥藉，鬼语得捓揄。郭解多从客，田儋自缚奴。事危先与手，法定必行诛。义泄神人愤，欢腾里闬呼。匣馀剸兕剑，櫜解射狼弧。卦值明夷晦，时逢听讼孚。邑豪方齮龁，狱吏实求须。裳帛经时裂，南冠累月拘。橐饘谁问遗，衣食但支吾。薄俗吴趋最，危巇蜀道俱。每烦疑载鬼，动是泣岐涂。畜是樊中雉，巢邻幕上乌。霜因邹衍下，日为鲁阳驱。抱直来东土，含愁到海隅。春生三泖壮，雪尽九峰纡。异郡情犹彻，同人道不孤。未穷怜舌在，垂死觉心苏。大义摧牙角，深怀疐尾胡。奸雄频敛手，国士一张须。知己怜三衅，名流重八厨。欲将方寸报，惟有汉东珠。
桃叶歌
作者：顾炎武
朝代：明

桃叶歌，歌宛转。旧日秦淮水清浅，此曲之兴自早晚。青溪桥边日欲斜，白土冈下驱虞车。越州女子颜如花，中官采取来天家，可怜马上弹琵琶。三月桃花四月叶，已报北兵屯六合。宫车塞上行，塞马江东猎。桃叶复桃根，残英委白门。相逢冶城下，犹有六朝魂。
桃叶歌
作者：顾炎武
朝代：明
体裁：古风

桃叶歌，歌宛转，旧日秦淮水清浅，此曲之兴自早晚。青溪桥边日欲斜，白土冈下驱虞车，越州女子颜如花。中官采取来天家，可怜马上弹琵琶。三月桃花四月叶，巳报北兵屯六合。两宫塞上行，日逐江东猎。桃叶复桃根，残英委白门。相逢冶城下，犹有六朝魂。
桃花溪歌赠陈处士梅
作者：顾炎武
朝代：明
体裁：古风

陶君有五柳，更想桃花源。山回路转不知处，到今高士留空言。太邱之后多君子，门前正对桃花水。嘉蔬名木本先畴，海志山经成外史。曾作诸生三十年，老来自种溪前田。四百甲子颜犹少，有与疑年但一笑。有时提壶过比邻，笑谈烂熳皆天真。酒酣却说神光始，感慨汍澜不可止。老人尚记为儿时，烟火万里连江畿。斗米三十谷如土，春花秋月同游嬉。定陵龙驭归苍昊，国事人情亦草草。桑田沧海几回更，只今尚有遗民老。语罢长谣更浮白，七十年来似畴昔。与君同是避秦人，不醉春光良可惜。春非我春，秋非我秋。惟有桃花年年开，溪水年年流。为君酌酒长无愁。
桃花溪歌赠陈处士梅
作者：顾炎武
朝代：明

陶君有五柳，更想桃花源。山徊路转不知处，到今高士留空言。太丘之后多君子，门前正对桃花水。嘉蔬名木本先畴，海志山经成外史。曾作诸生三十年，老来自种溪前田。四百甲子颜犹少，有与疑年但一笑。有时提壶过比邻，笑谈烂漫皆天真。酒酣却说神光始，感慨酒澜不可止。老人尚记为儿时，烟火万里连江畿。斗米三十谷如土，春花秋月同游嬉。定陵龙驭归苍昊，国事人情亦草草。桑田沧海几回更，只今尚有遗民老。语罢长谣更浮白，七十年来似畴昔。与君同是避秦人，不醉春光良可惜。春非我春，秋非我秋。惟有桃花年年开，溪水年年流，为君酌酒长无愁。
梁园
作者：顾炎武
朝代：明
体裁：七言绝句

梁园词赋想遗音，雕缋风流遂至今。纵使邹枚仍接踵，不过贪得孝王金。
梓潼篇赠李中孚
作者：顾炎武
朝代：明
体裁：五言排律

益部寻图像，先褒李巨游。读书通大义，立志冠清流。忆自黄皇腊，经今白帝秋。井蛙分骇浪，嵎虎拒岩幽。譬旨鸿胪切，徵官博士优。里人荣使节，山鸟避车驺。笃论尊尼父，清裁企仲由。当追君子躅，不与室家谋。独行长千古，高眠自一邱。闻孙多好学，师古接姱修。忽下弓旌召，难为涧壑留。从容怀白刃，决绝郤华辀。介节诚无夺，微言或可投。风回猿岫敞，雾卷鹤书收。隐痛方童丱，严亲赴国仇。尸饔常并日，废蓼拟填沟。岁逐糟糠老，云遗富贵浮。幸看儿息大，敢有宦名求。相对衔双涕，终身困百忧。一闻称史传，白露满梧秋。
楚僧元瑛谈湖南三十年来事作四绝句·其一
作者：顾炎武
朝代：明
体裁：七言绝句

共对禅灯说楚辞，国殇山鬼不胜悲。心伤衡岳祠前道，如见唐臣望哭时。
楚僧元瑛谈湖南三十年来事作四绝句·其三
作者：顾炎武
朝代：明
体裁：七言绝句

督师公子竟头陀，诗笔峥荣浩气多。两世心情知不遂，待谁更奋鲁阳戈。
楚僧元瑛谈湖南三十年来事作四绝句·其二
作者：顾炎武
朝代：明
体裁：七言绝句

孤坟一径楚山尖，铁石心肝老孝廉。流落他方馀惠远，抚琴无语忆陶潜。
楚僧元瑛谈湖南三十年来事作四绝句·其四
作者：顾炎武
朝代：明
体裁：七言绝句

梦到江头橘柚林，衲衣桑下惬同心。不知今日沧浪叟，鼓枻江潭何处深。
楼桑庙
作者：顾炎武
朝代：明
体裁：古风

大雪闭河山，停骖阻燕界。日出见平冈，庙制颇宏大。昭烈南面尊，其旁两侯配。阴森宫前木，芜没畦首菜。遗像缠风尘，荒碑委榛蒯。痛惟初平时，中原已横溃。跳身向荆益，历险诚不悔。终焉嗣汉业，上帝居禋类。独此幽并区，频在衣冠外。不得比南阳，何由望丰沛。尚想旧宅桑，童童状车盖。黄屋既飘飖，霓旌亦杳霭。惟有异代臣，过瞻常再拜。不及二将军，提戈当一队。
榜人曲·其一
作者：顾炎武
朝代：明
体裁：六言诗

侬家住在江洲，两桨如飞自繇。金兵一到北岸，踏车金山三周。
榜人曲·其二
作者：顾炎武
朝代：明
体裁：六言诗

真州城子自坚，京口长江无恙。舣舟夜近江南，恐有南朝丞相。
次耕书来言时贵有求观余所著书者答示
作者：顾炎武
朝代：明

年来行止类浮萍，虽有留书未杀青。世事粗谙身已老，古音方奏客谁听。儿从死父传楹语，帝遗生徒受壁经。投笔听然成一笑，春风绿草满阶庭。
次耕书来言时贵有求观余所著书者答示
作者：顾炎武
朝代：明
体裁：七言律诗

年来行止类浮萍，虽有留书未杀青。世事粗谙身巳老，古音方奏客谁听。儿从死父传楹语，帝遣生徒受壁经。投笔听然成一笑，春风绿草满阶庭。
永夜
作者：顾炎武
朝代：明
体裁：七言律诗

永夜刀鸣动箾中，起看征雁各西东。山怜虎阜从波涌，路识阊门与帝通。待客荆卿愁日晚，舣舟渔父畏天风。当时多少金兰友，此际心期未许同。
永平
作者：顾炎武
朝代：明
体裁：七言律诗

流落天涯意自如，孤踪终与世情疏。冯驩元不曾弹铗，关令安能强著书。榆塞晚花重发后，滦河秋雁独飞初。从兹一览神州去，万里徜徉兴有馀。
汉三君诗 其一 高祖
作者：顾炎武
朝代：明
体裁：古风

父老苦秦法，愿见除残凶。三章布国门，企踵咸乐从。虽非三王仁，宽大亦与同。传祚历四百，令名垂无穷。
汉三君诗 其三 昭烈
作者：顾炎武
朝代：明
体裁：古风

卓矣刘豫州，雄姿类高帝。一身寄曹孙，未得飞腾势。立志感神人，风云应时至。翻然遂翱翔，二豪安得制。
汉三君诗 其二 光武
作者：顾炎武
朝代：明
体裁：古风

文叔能读书，折节如儒生。一战摧大敌，顿使海宇平。改化名节崇，磨钝人才清。区区党锢贤，犹足支危倾。
江上·其一
作者：顾炎武
朝代：明
体裁：古风

清霜覆芦花，秋向江岸白。青山矗江天，飞鸟去无迹。行行独愁思，今为远行客。晨樵水上峰，夜钓矶边石。酌水复烹鱼，可以供日夕。且此恣盘桓，安能守阡陌。江风吹回波，垂钩鱼不上。岁旱耕山田，抱瓮禾不长。閒来走矶下，轻舟驾两桨。何处是新洲，日入秋砧响。闻有伐荻人，欣然愿偕往。恐复非英流，空结千龄想。
江上·其二
作者：顾炎武
朝代：明
体裁：古风

江上传夕烽，直彻燕南垂。皆言阳师来，行人又奔驰。一鼓下南徐，遂拔都门篱。黄旗既隼张，戈船亦鱼丽。几令白鹭洲，化作昆明池。于湖担壶浆，九江候旌麾。宋义但高会，不知兵用奇。顿甲坚城下，覆亡固其宜。何当整六师，势如常山蛇。一举定中原，焉用尺寸为。天运何时开，干戈良可哀。愿言随飞龙，一上先于台。
汾州祭吴炎潘柽章二节士
作者：顾炎武
朝代：明
体裁：七言律诗

露下空林百草残，临风有恸奠椒兰。韭溪血化幽泉碧，蒿里魂归白日寒。一代文章亡左马，千秋仁义在吴潘。巫招虞殡俱零落，欲访遗书远道难。
河上作
作者：顾炎武
朝代：明
体裁：古风

龙门下雷首，自古称西河。入自积石来，出塞复逶迤。吕梁悬百仞，孟门高峨峨。远矣大禹功，山泽得所宜。灵迹表华岩，金行镇西垂。黄虞日已远，奰怒寻干戈。去年方斗争，掘壕守朝那。车骑如星流，衣装兼橐驼。狼弧动箭镞，参伐扬旂麾。嗟此河上军，来往何时罢。今年暂寝兵，逻卒犹讥诃。手持一尺符，予钱方得过。追惟狄泉陷，地底生苍鹅。窫窬来攫人，逵路横长蛇。寰区恣刀俎，飞走穷网罗。万类不足饱，蝼蚁其奈何。仰希神明眷，下戢阳侯波。行将朝白帝，一诉斯民罹。猿鸟既长吟，穷人亦悲歌。歌止天听回，勿厌辞烦多。
流转
作者：顾炎武
朝代：明
体裁：古风

流转吴会间，何地为吾土。登高望九州，极目皆榛莽。寒潮荡落日，杂遝鱼虾舞。饥乌晚未栖，弦月阴犹吐。晨上北固楼，慨然涕如雨。稍稍去鬓毛，改容作商贾。却念五年来，守此良辛苦。畏途穷水陆，仇雠在门户。故乡不可宿，飘然去其宇。往往历关梁，又不避城府。丈夫志四方，一节亦奚取。毋为小人资，委肉投饿虎。浩然思中原，誓言向江浒。功名会有时，杖策追光武。
测景台
作者：顾炎武
朝代：明
体裁：五言律诗

象器先王作，灵台太室东。阴阳求日至，风雨会天中。考极三辰正，封畿万国同。吾衰今已甚，犹一梦周公。
济南
作者：顾炎武
朝代：明
体裁：七言律诗

湖上荷花岁岁新，客中时序自伤神。名泉出地环岩郭，急雨连山净火旻。绝代诗题传子美，近朝文士数于鳞。愁来独忆辛忠敏，老泪无端痛古人。
济南·其一
作者：顾炎武
朝代：明
体裁：七言律诗

落日天边见二峰，平临湖上出芙蓉。西来水窦缘王屋，南去山根接岱宗。积气苍茫含斗宿，馀波瀺灂吐鱼龙。还思北海亭中客，胜会良时不可逢。
济南·其二
作者：顾炎武
朝代：明
体裁：七言律诗

水翳墙崩竹树疏，廿年重说陷城初。荒凉王府馀山沼，寥落军营识旧墟。百战只今愁海岱，一麾犹足定青徐。经生老却成何事，坐拥三冬万卷书。
海上
作者：顾炎武
朝代：明

南营乍浦北南沙，终古提封属汉家。万里风烟通日本，一军旗鼓向天涯。楼船已奉征蛮敕，博望空乘泛海槎。愁绝王师看不到，寒涛东起日西斜。
海上
作者：顾炎武
朝代：明

日入空山海气侵，秋光千里自登临。十年天地干戈老，四海苍生吊哭深。水涌神山来白鸟，云浮仙阙见黄金。此中何处无人世，只恐难酬烈士心。
海上
作者：顾炎武
朝代：明
体裁：五言绝句

海上雪深时，长空无一雁。平生李少卿，持酒来相劝。
海上
作者：顾炎武
朝代：明

满地关河一望哀，彻天烽火照胥台。名王白门江东去，故国降幡海上来。秦望云空阳鸟散，冶山天远朔风回。楼船见说军容盛，左次犹虚授铖才。
海上·其一
作者：顾炎武
朝代：明
体裁：七言律诗

日入空山海气侵，秋光千里自登临。十年天地干戈老，四海苍生痛哭深。水涌神山来白鹤，云浮真阙见黄金。此中何处无人世，秪恐难酬烈士心。
海上·其三
作者：顾炎武
朝代：明
体裁：七言律诗

南营乍浦北南沙，终古提封属汉家。万里风烟通日本，一军旗鼓向天涯。楼船已奉征蛮敕，博望空乘汎海查。愁绝王师看不到，寒涛东起日西斜。
海上·其二
作者：顾炎武
朝代：明
体裁：七言律诗

满地关河一望哀，彻天烽火照胥台。名王白马江东去，故国降幡海上来。秦望云空阳鸟散，冶山天远朔风回。遥闻一下亲征诏，梦想犹虚授钺才。
海上·其四
作者：顾炎武
朝代：明
体裁：七言律诗

长看白日下芜城，又见孤云海上生。感慨河山追失计，艰难戎马发深情。埋轮拗镞周千亩，蔓草枯杨汉二京。今日大梁非旧国，夷门愁杀老侯嬴。
海上行
作者：顾炎武
朝代：明
体裁：古风

大海天之东，其处有黄金之宫，上界帝子居其中。欲往从之，水波雷骇。几望见之，以风为解。徐福至彼，止王不来。至今海上人，时见城郭高崔嵬。鼋鼍喷沫，声如宫商。日月经之，以为光明。或言有巨鱼，身如十洲长。几化为龙不可当，一旦失水愁徬徨。北冥之鲲，有耶无耶。又言海中之枣大如瓜，枣不实，空开花。但见鲸鱼出没，凿齿磨牙。昔时童男女，一去不回家。东浮大海难复难，不如归去持鱼竿。
海上（四首）
作者：顾炎武
朝代：明

日入空山海气侵，秋光千里自登临。十年天地干戈老，四海苍生吊哭深。水涌神山来白鸟，云浮仙阙见黄金。此中何处无人世，只恐难酬烈士心。满地关河一望哀，彻天烽火照胥台。名王白马江东去，故国降幡海上来。秦望云空阳鸟散，冶山天远朔风回。楼船见说军容盛，左次犹虚授钺才。南营乍浦北南沙，终古提封属汉家。万里风烟通日本，一军旗鼓向天涯。楼船已奉征蛮敕，博望空乘泛海槎。愁绝王师看不到，寒涛东起日西斜。长看白日下芜城，又见孤云海上生。感慨河山追失计，艰难戎马发深情。埋轮拗镞周千亩，蔓草枯杨汉二京。今日大梁非旧国，夷门愁杀老侯赢。
淄川行
作者：顾炎武
朝代：明
体裁：古风

张伯松，巧为奏，大纛高牙拥前后。罢将印，归里中，东国有兵鼓逢逢。鼓逢逢，旗猎猎，淄川城下围三匝。围三匝，开城门，取汝一头谢元元。
淮上别王生略
作者：顾炎武
朝代：明
体裁：五言律诗

子高徒抗手，君独泪沾衣。送我山东去，春空一雁飞。沂山朝霭合，淮水夜灯微。去去怀知己，愁来不可挥。
淮上别王生略
作者：顾炎武
朝代：明

子高徒抗手，君独泪沾衣。送我山东去，春空一雁飞。沂山朝霭合，淮水夜灯微。去去怀知巳，愁来不可挥。
淮东
作者：顾炎武
朝代：明
体裁：古风

淮东三连城，其北旧侯府。昔时王室坏，南京立新主。河上贼帅来，东南费撑拄。诏封四将军，分割河淮土。侯时拥兵居，千里暂安堵。促觞进竽瑟，堂上坎坎鼓。美人拜帐中，请作便旋舞。为欢尚未毕，羽檄来旁午。扬舲出庙湾，欲去天威怒。举族竟生降，一旦为俘虏。传车诣幽燕，犹佩通侯组。长安九门中，出入黄金坞。故侯多嫌猜，黄金为祸胎。白日不尔待，长夜来相催。徬徨阙门前，一时下霆雷。法吏逢上意，罗织及婴孩。具狱阿房宫，腰斩咸阳市。踟蹰念黄犬，太息嘑诸子。父子一相哭，同日归蒿里。有金高北邙，不得救身死。地下逢黄侯，举手相捓榆。昔在天朝时，共剖河山符。何图贰师贵，卒受东胡屠。一死留芳名，一死骨已枯。寄语后世人，观此两丈夫。
淮北大雨
作者：顾炎武
朝代：明
体裁：七言律诗

秋水横流下者巢，踰推百里即荒郊。巳知举世皆行潦，且复因人赋苦匏。极浦云垂翔湿雁，深山雷动起潜蛟。人生只是居家惯，江海曾如水一坳。
清江浦
作者：顾炎武
朝代：明
体裁：五言排律

此地接邳徐，平江故迹馀。开天成祖代，转漕北京初。闸下三春尽，湖存数尺潴。舳舻通国命，仓廪峙军储。陵谷天行变，山川物态疏。黄流侵内地，清口失新渠。米麦江淮贵，金钱帑藏虚。苍生稀土著，赤地少耰锄。庙食思封券，河防重玺书。路旁看父老，指点问舟车。
潍县·其一
作者：顾炎武
朝代：明
体裁：古风

人臣遇变时，亡或愈于死。夏祚方中微，靡奔一人尔。二斟有遗迹，当日兵所起。世人不达权，但拜孤山祀。
潍县·其二
作者：顾炎武
朝代：明
体裁：古风

我行适东方，将寻孔北海。此地有遗风，其人已千载。英名动刘备，一为却管亥。后此复何人，崎岖但荒垒。
潘生次耕南归寄示
作者：顾炎武
朝代：明
体裁：七言绝句

知君心似玉壶清，未肯缁尘久雒京。若到吴阊寻旧迹，五噫东去一梁生。
潼关
作者：顾炎武
朝代：明
体裁：古风

黄河东来日西没，斩华作城高突兀。关中尚可一丸封，奉诏东征苦仓卒。紫髯岂在青城山，白骨未收殽渑间。至今秦人到关哭，泪随河水无时还。
灵石县东北三十五里神林晋介之推祠
作者：顾炎武
朝代：明
体裁：古风

古人有至心，不在狷与忍。国禄既弗加，吾身可以隐。去矣适其时，耕此荒山畛。更与贤母偕，丘壑情同允。卓哉鸾凤姿，飘飘高自引。向使属戎行，岂其逊枝轸。出处何必齐，此心期各尽。末世多浮谈，有类激小忿。割股固荒唐，焚山事可哂。微哉仲子廉，立操同蚯蚓。遗祠君故乡，父老事惟谨。牡丹异凡花，春深洗铅粉。况此黄芦林，晚送秋风紧。厉彼顽钝徒，英名代无陨。
燕中赠钱编修秉镫
作者：顾炎武
朝代：明
体裁：古风

一别秦淮将廿载，天涯垂老看犹在。断烟愁竹泣苍梧，秃笔悽文来涨海。燕市鸡鸣动客轮，九门驰道足黄尘。相逢不见金台侣，但说荆轲是酒人。
玉田道中
作者：顾炎武
朝代：明
体裁：古风

我行至北方，所见皆一概。岂有田子春，尚守卢龙塞。驱车且东之，英风宛然在。山中无父老，故宅恐荒秽。浭水久还流，盘山仍面内。地道无亏崩，天行有蒙昧。骋目一遐观，浩然发深忾。可怜壮游人，不遇熙明代。
王处士自松江来拜陵毕遂往芜湖
作者：顾炎武
朝代：明
体裁：古风

宵来骑白马，蹑电向钟山。忽遇穷途伴，相将一哭还。君来犹五月，不逐秦淮节。携手宿荒郊，行吟对宫阙。此去到芜湖，山光似旧无。若经巡幸地，为我少踟蹰。
王太监墓
作者：顾炎武
朝代：明
体裁：五言律诗

先帝宾天日，诸臣孰扈从。中涓能一死，大节独从容。地切山陵閟，魂扶辇御恭。远同高力士，陪葬哭元宗。
王官谷
作者：顾炎武
朝代：明

士有负盛名，卒以亏大节。咎在见事迟，不能自引决。所以贵知几，介石称贞洁。唐至昭宗时，干戈满天阙。贤人虽发愤，无计匡杌隉。邈矣司空君，保身类明哲。坠笏雒阳墀，归来卧积雪。视彼六臣流，耻与冠裳列。遗像在山厓，清风动岩穴。堂茅一亩深，壁树千寻绝。不复见斯人，有怀徒郁切。
王官谷
作者：顾炎武
朝代：明
体裁：古风

士有负盛名，卒以亏大节。咎在见事迟，不能自引决。所以贵知几，介石称贞洁。唐至昭宗时，干戈满天阙。贤人虽发愤，无计匡杌隉。邈矣司空君，保身类明哲。坠笏雒阳墀，归来卧积雪。视彼六臣流，耻与冠裳列。遗像在山厓，清风动岩穴。堂茆一亩深，壁树千寻绝。不复见斯人，有怀徒郁切。
王家营
作者：顾炎武
朝代：明
体裁：古风

荒坰据淮津，弥望遍秋草。行人日夜驰，此是长安道。鸡鸣客车出，四野星光早。征马乏青刍，山川色枯稿。燕中旧日都，风景犹自好。衣残苕上缯，米烂东吴稻。公卿不难致，所患无金宝。还顾旅舍中，空囊故相恼。回头问行人，路十如何老。
王徵君潢具舟城西同楚二沙门小坐栅洪桥下
作者：顾炎武
朝代：明
体裁：古风

大江从西来，东抵长干冈。至今号栅洪，对城横石梁。落日照金陵，火旻生秋凉。都城久尘坌，出郊且相羊。客有五六人，鼓枻歌沧浪。盘中设瓜果，几案罗酒浆。上坐老沙门，旧日名省郎。曾折帝廷槛，几死丹陛旁。天子自明圣，毕竟诛安昌。南走侍密勿，一身再奔亡。复有一少者，沈毅尤非常。不肯道姓名，世莫知行藏。其馀数君子，须眉各轩昂。为我操南音，未言神已伤。流贼自中州，楚实当其吭。出入十五郡，南国无安疆。血成江汉流，骨与灊庐望。赫怒我先帝，亲遣元臣行。北落开和门，三台动光芒。一旦霣大命，藩后残荆襄。遂令三楚间，哀哉久战场。宁南佩侯印，忽焉竟披猖。称兵据上流，以国资东阳。岂无材略士，忍死奔遐荒。落雁衡北回，穷乌树南翔。可怜洞庭水，遗烈存中湘。连营十三镇，恣肆无朝纲。夜半相诛屠，三宫离武冈。黔中亦楚地，君长皆印章。国家有驱除，往往用土狼。积雨闭摩泥，毒流涨昆明。蛮陬地斗绝，极目天茫茫。顷者西方兵，连岁争辰阳。心悼黄屋远，眼倦烽火忙。楚虽三户存，其人故倔彊。崎岖二君子，志意不可量。郧公抗忠贞，左徒吐洁芳。举头是青天，不见二曜光。何意多同心，合沓来诸方。仆本吴趋士，雅志陵秋霜。适来新亭宴，得共宾主觞。戮力事神州，斯言固难忘。我宁为楚囚，流涕空沾裳。
瓠
作者：顾炎武
朝代：明
体裁：五言排律

瓠实向秋侵，呺然系夕林。不材留苦叶，槁死亦甘心。偶伴嘉蔬植，还依旧圃寻。削瓜输上俎，剥枣逊清斟。卫女河梁迥，泾师野渡深。未须惊五石，应信直千金。作器疑无用，随流谅不沈。试充君子佩，聊比国风吟。
登岱
作者：顾炎武
朝代：明
体裁：古风

尼父道不行，喟然念泰山。空垂六经文，不睹西周年。七十二君代，乃有封禅坛。书传多荒忽，谁能信其然。既尝小天下，复观邃古前。羲黄与尧舜，荡灭同云烟。社首卑附地，徂徕高摩天。下视大海旁，神州自相连。天地有变亏，何人得升仙。遗弓名乌号，桥山葬衣冠。末世久浇讹，孰探幽明原。三万六千年，山崩黄河乾。立石既巳刓，封松既已残。太阳不东升，长夜何漫漫。哀哉一颜渊，独立瞻吴门。疲精不肯休，计画无崖垠。复有孟子舆，眷眷明堂言。庶几大道还，民质如初元。上采黄金成，下塞宣房湍。何时一见之，太息徒潺湲。
白下
作者：顾炎武
朝代：明
体裁：七言律诗

白下西风落叶侵，重来此地一登临。清笳皓月秋依垒，野烧寒星夜出林。万古河山应有主，频年戈甲苦相寻。从教一掬新亭泪，江水平添十丈深。
皂帽
作者：顾炎武
朝代：明
体裁：五言律诗

皂帽冬常著，青山老自看。鸟怜池树静，云近岳天寒。淡食随人给，藜床任地安。閒来过道院，不为访金丹。
盂县北有藏山云是程婴公孙杵臼藏赵孤处
作者：顾炎武
朝代：明
体裁：五言律诗

空山三尺雪，匹马向荒榛。窈洞看冰柱，危峰迟日轮。水边寒啄鹤，松下晚樵人。恐有孤儿在，寻幽一问津。
监纪示游粤诗
作者：顾炎武
朝代：明
体裁：七言律诗

知君前自广州来，泷水孤云万壑哀。两路攻虔皆不下，一军守岭竟空回。同时金李多骁将，遗事江山只战台。独有临风憔悴客，新诗吟罢更徘徊。
真州
作者：顾炎武
朝代：明
体裁：五言律诗

击楫来江外，扬帆上旧京。鼓声殷地起，猎火照山明。楚尹频奔命，宛渠尚守城。真州非赤壁，风便一临兵。
督亢
作者：顾炎武
朝代：明
体裁：五言律诗

此地犹天府，当年竟入秦。燕丹不可作，干载自悽神。野烧村中夕，枯桑垄上春。一归屯占后，墟里少遗民。
瞿公子元錥将往桂林不得达而归赠之以诗
作者：顾炎武
朝代：明
体裁：七言律诗

不成南去又东还，行尽吴山与越山。万里一身天地外，五年方寸虎豺间。厓门浪拍行人舸，桂岭云遮驿使关。我望长安犹不见，愁君何处访慈颜。
石射堋山
作者：顾炎武
朝代：明
体裁：古风

寒日欲堕石射堋，环湖历历来渔灯。山下蕲王宋时墓，屹然穹碑镇山路。太白天弧见角芒，金山京口又沙场。尔来兀朮方深入，帝在明州正待王。
硖石驿东二十里有西鸦路繇赵保白杨树二百五十里至临汝以讥察之严筑垣封闭过此有题
作者：顾炎武
朝代：明
体裁：七言绝句

行人愁向汝州来，前月西鸦禁不开。吊古莫言秦法峻，鸡鸣曾放孟尝回。
禹陵
作者：顾炎武
朝代：明
体裁：五言排律

大禹巡南守，相传此地崩。礼同虞帝陟，神契鼎湖升。窆石形模古，墟宫世代仍。探奇疑是穴，考典或言陵。玉帛千年会，山河一气凭。御香来敕使，主守付髡僧。树暗岩云积，苔深壑雨蒸。鸺鹠呼冢柏，蝙蝠下祠灯。馀烈犹于越，分封并杞鄫。国诒明德胙，人有霸图称。往者三光坠，江干一障乘。投戈降北固，授孑守西兴。冲主常虚己，谋臣动自矜。普天皆爵禄，无地使贤能。合战山回雾，穷追海践冰。蠡城迷白草，镜沼烂红菱。樵采冈林遍，弓刀坞壁增。遗文留仆碣，仄径长荒藤。望古频搔首，嗟今更抚膺。会稽山色好，悽恻独攀登。
禹陵
作者：顾炎武
朝代：明

大禹巡南守，相传此地崩。礼同虞帝陟，神契鼎湖升。窆石形模古，墟宫世代仍。探奇疑是穴，考典或言陵。玉帛千年会，山河一气凭。御香来敕使，主守付髡僧。树暗岩云积，苔深壑雨蒸。鸺鹠呼冢柏，蝙蝠下祠镫。余烈犹于越，分封并杞鄫。国诒明德胙，人有霸图称。往者三光坠，江干一障乘。投戈降北固，授孑守西兴。冲主常虚己，谋臣动自矜。普天皆爵禄，无地使贤能。合战山回雾，穷追海践冰。蠡城迷白草，镜沼烂红菱。樵采冈林遍，弓刀坞壁增。遗文留仆碣，仄径长荒藤。望古频搔首，嗟今更抚膺。会稽山色好，凄恻独攀登。
秀州
作者：顾炎武
朝代：明
体裁：古风

秀州城下水，日夜生春云。云含秀州塔，鸟下吴江濆。我愿乘此鸟，一见仓海君。异人不可遇，力士难再得。海内不乏贤，何以酬六国。将从马伏波，田牧边郡北。复念少游言，凭高一悽恻。
秀州
作者：顾炎武
朝代：明

秀州城下水，日夜生春云。云舍秀州塔，鸟下吴江濆。我愿乘此鸟，一见沧海君。异人不可遇，力士难再得。海内不乏贤，何以酬六国。将从马伏波，田牧边郡北。复念少游言，凭高一凄恻。
秋山
作者：顾炎武
朝代：明

秋山复秋山，秋雨连山殷。昨日战江口，今日战山边。已闻右甄溃，复见左拒残。旌旗埋地中，梯冲舞城端。一朝长平败，伏尸遍冈峦。北去三百舸，舸舸好红颜。吴口拥橐驼，鸣笳入燕关。昔时鄢郢人，犹在城南间。
秋山
作者：顾炎武
朝代：明

秋山复秋水，秋花红未已。烈风吹山冈，磷火来城市。天狗下巫门，白虹属军垒。可怜壮哉县，一旦生荆杞。归元贤大夫，断脰良家子。楚人固焚麇，庶几歆旧祀。勾践栖山中，国人能致死。叹息思古人，存亡自今始。
秋山·其一
作者：顾炎武
朝代：明
体裁：古风

秋山复秋山，秋雨连山殷。昨日战江口，今日战山边。巳闻右甄溃，复见左拒残。旌旗埋地中，梯冲舞城端。一朝长平败，伏尸遍冈峦。胡装三百舸，舸舸好红颜。吴口拥橐驼，鸣笳入燕关。昔时鄢郢人，犹在城南间。
秋山·其二
作者：顾炎武
朝代：明
体裁：古风

秋山复秋水，秋花红未巳。烈风吹山冈，燐火来城市。天狗下巫门，白虹属军垒。可怜壮哉县，一旦生荆杞。归元贤大夫，断脰良家子。楚人固焚麇，庶几歆旧祀。句践栖山中，国人能致死。叹息思古人，存亡自今始。
秋雨
作者：顾炎武
朝代：明
体裁：古风

生无一锥土，常有四海心。流转三数年，不得归园林。蹠地每涂淖，窥天久曀阴。尚冀异州贤，山川恣搜寻。秋雨合淮泗，一望无高深。眼中隔泰山，斧柯未能任。车没断崖底，路转崇冈岑。客子何所之，停骖且长吟。夸父念西渴，精卫怜东沈。何以解吾怀，嗣宗有遗音。
秋风行
作者：顾炎武
朝代：明
体裁：古风

白露早下秋风凉，谁家置酒开华堂。秦国丞相南面坐，三川郡守趋奉觞。燕娥赵女调清瑟，六博弹棋费白日。致富应多文信金，论功讵足穰侯匹。莫欺张耳鬓如丝，及见夷门大会时。车中公子常虚左，上客侯生衣弊衣。人生富贵驹过隙，唯有荣名寿金石。嗟嗟此曲难重陈，柱摧弦断长愁人。
秦皇行
作者：顾炎武
朝代：明
体裁：古风

秦肉六国啖神州，六国之士皆秦雠。剑一发，亡荆轲，筑再举，诛渐离。博浪沙中中副车，仓海神人无奈何。自言王者定不死，岂知天意亡秦却在此。陨石化，山鬼言，天意茫茫安可论。扶苏未出监上郡，始皇不死雠人刃。
答徐甥乾学
作者：顾炎武
朝代：明
体裁：七言律诗

转蓬枯质自来轻，绕树孤栖尚未成。守兔江湄迟夜月，饮牛涧底触秋声。孤单苦忆难兄弟，薄劣烦呼似舅甥。今日燕台何邂逅，数年心事一班荆。
精卫
作者：顾炎武
朝代：明
体裁：古风

万事有不平，尔何空自苦。长将一寸身，衔木到终古。我愿平东海，身沈心不改。大海无平期，我心无绝时。呜呼，君不见西山衔木众鸟多，鹊来燕去自成窠。
精卫
作者：顾炎武
朝代：明

万事有不平，尔何空自苦；长将一寸身，衔木到终古？我愿平东海，身沉心不改；大海无平期，我心无绝时。呜呼！君不见，西山衔木众鸟多，鹊来燕去自成窠。
精卫·万事有不平
作者：顾炎武
朝代：明

万事有不平，尔何空自苦。长将一寸身，衔木到终古？我愿平东海，身沉心不改。大海无平期，我心无绝时。呜呼！君不见，西山衔木众鸟多，鹊来燕去自成窠。
自大同至西口四首·其一
作者：顾炎武
朝代：明
体裁：五言律诗

旧府荒城内，颓垣只四门。先朝曾驻跸，当日是雄籓。綵帛连楼满，笙歌接巷繁。一逢三月火，惟吊国殇魂。
自大同至西口四首·其三
作者：顾炎武
朝代：明
体裁：五言律诗

骏骨来蕃种，名荼出富阳。年年天马至，岁岁酪奴忙。蹴地秋云白，临垆早酎香。和戎真利国，烽火罢边防。
自大同至西口四首·其二
作者：顾炎武
朝代：明
体裁：五言律诗

落日林胡夜，南风盛乐春。地当天北极，山是国西邻。冠带中原隔，金缯异域亲。武灵遗策在，犹可制秦人。
自大同至西口四首·其四
作者：顾炎武
朝代：明
体裁：五言律诗

旧说丰州好，于今号板升。印盐和菜滑，挏乳入荼凝。塞北思唇齿，河东问股肱。独馀京雒叟，终日戍楼凭。
自大名至保定子德已先一月西行赋寄
作者：顾炎武
朝代：明
体裁：五言律诗

念尔西归日，嗟余望路岐。殊方频邂逅，千里各差池。木落燕台早，霜封华掌迟。秦郊须置驿，莫后郑当时。
自章邱回至德州则程工部逝巳三日矣
作者：顾炎武
朝代：明
体裁：七言绝句

高秋立马鲍山旁，旅雁初飞木叶黄。十载故人泉下别，交情多愧郅君章。
自笑
作者：顾炎武
朝代：明
体裁：七言律诗

自笑今年未得归，酒樽诗卷欲何依。呼僮向晓牵长辔，觅妪先冬绽故衣。黄耳不来江表信，白头终念故山薇。无因化作随阳雁，一逐西风笠泽飞。
范文正公祠
作者：顾炎武
朝代：明
体裁：七言律诗

先朝亦复愁元昊，臣子何人似范公。巳见干戈缠海内，尚留冠佩托江东。含霜晚穗遗田里，噪日寒禽古庙中。吾欲与公筹大事，到今忧乐恐无穷。
莱州
作者：顾炎武
朝代：明
体裁：五言排律

海右称名郡，齐东亦大都。山形当斗入，人质并魁梧。月主秦祠废，沙坛汉迹孤。已无巡狩跸，尚有戍军郛。漉海盐千斛，栽冈枣万株。鼍梁通日际，蜃市接神区。转漕新河格，分营绝岛迂。三方从庙算，二抚各兵符。炮甲初传造，戈鋋已击屠。中丞愁饵贼，太守痛捐躯。郊垒青燐出，城陴白骨枯。危情随事往，深虑逐年徂。计士悲疵国，遗民想霸图。登临多感槩，莫笑一穷儒。
蒲州西门外铁牛唐时所造以系浮桥者今河西徙十馀里矣
作者：顾炎武
朝代：明
体裁：五言排律

唐代浮梁处，遗牛制尚新。一朝移岸谷，千载困风尘。失水鼋鼍没，依城鹳雀邻。应无丞相问，傥与牧童亲。世变形容老，年深战伐频。无穷怀古意，舍尔适西秦。
蓟州
作者：顾炎武
朝代：明
体裁：五言律诗

北上渔阳道，阴风倍惨悽。穷鱼浮淀白，孽鸟向林低。故垒馀安史，居人斗霫奚。停骖聊一问，几日到辽西。
蓟门送子德归关中
作者：顾炎武
朝代：明
体裁：古风

与子穷年长作客，子非朱颜我头白。燕山一别八年馀，再裹行幐来九陌。君才如海不可量，奇正纵横势莫当。弹筝叩缶坐太息，岂可日月无弦望。为我一曲歌伊凉，挈十一州归大唐。奇材剑客今岂绝，奈此举目都茫茫。蓟门朝士多狐鼠，旧日须眉化儿女。生女须教出塞妆，生男要学鲜卑语。常把汉书挂牛角，独出郊原更谁与。自从烽火照桑乾，不敢宫前问禾黍。子行西还渡蒲津，正喜秋气高嶙峋。华山有地堪作屋，相与结伴除荆榛。
蟂矶
作者：顾炎武
朝代：明
体裁：七言律诗

下接金山上小孤，一矶中立镇芜湖。千年形势分南极，万里梯航达帝都。岭色远浮黄屋纛，江风寒拂白头乌。高皇事业山河在，留得奎章墨未枯。
衡王府
作者：顾炎武
朝代：明
体裁：五言排律

赐履因齐国，分枝自宪宗。能言皆诏予，广斥尽疏封。地号东秦古，王称叔父恭。穿池通海气，起榭出林容。岳里生秋草，牛山见夕烽。蛇游宫内道，鸟啄殿前松。失国非奔莒，亡王不住共。雍门今有叹，流涕一相逢。
表哀诗
作者：顾炎武
朝代：明
体裁：五言排律

黾勉三迁久，间关百战深。生惭毛义檄，死痛子舆衾。荻字书犹记，斑衣舞尚寻。凄其天步蹙，荏苒岁华侵。密叶凋秋气，贞柯落夜阴。国书公父训，女史大家箴。未已还闾望，仍留恤纬心。霜催临穴旐，风送隔邻砧。白鹤非新表，青乌即旧林。欲求防墓处，戈甲满江浔。
詶史庶常可程
作者：顾炎武
朝代：明
体裁：古风

伊尹适有夏，太公之朝歌。吾侪亦此时，将若苍生何。跨驴入长安，七贵相经过。不敢饰车马，资用防其多。岂无取诸人，量足如饮河。顾视世间人，夷清而惠和。丈夫各有志，不用相讥诃。君今寓高都，连山阻巍峨。佳诗远寄将，建安激馀波。想见萧寺中，抱膝苦吟哦。古人尚詶言，亦期相切磋。愿君无受惠，受惠难负荷。愿君无倦游，倦游意蹉跎。
詶归祚明戴笠王仍潘柽章四子韭溪草堂联句见怀二十韵
作者：顾炎武
朝代：明
体裁：五言排律

异地逢冬节，同人会韭溪。苍凉悲一别，廓落想孤栖。刻烛初分韵，抽毫亦共题。雪装吴苑白，云幕越山低。清醑传杯缓，哀弦入坐凄。词堪争日月，气欲吐虹霓。写恨工苏李，摅幽剧吕嵇。风流知不坠，肝胆幸无暌。挂帙安牛角，担囊逐马蹄。飘飖过东楚，浩荡遍三齐。息足雩门下，停车汶水西。岱宗临日观，梁父蹑云梯。洞壑来仍异，关河去更迷。人看秋逝雁，客唤早行鸡。卧冷王章被，穷馀范叔绨。梦犹经冢宅，愁不到中闺。问字谁供酒，翻书独照藜。雅言开竹径，佳讯发兰畦。遗鲤情偏切，班荆意各悽。式微君莫赋，春雨正涂泥。
詶徐处士元善昔年新城之陷其母死焉故有此作
作者：顾炎武
朝代：明
体裁：七言律诗

桓台风木正萧辰，倾盖知心谊独亲。季子巳无观乐地，伟元终是泣诗人。愁看落日燕山夜，畏见荒江郢树春。踏遍天涯更回辔，欲从吾友卜东邻。
詶族子湄
作者：顾炎武
朝代：明
体裁：五言律诗

二纪心如昨，诗来觉道同。微禽难入海，寒木久生风。谷口青门外，沙头白蚬东。不知耆旧里，何处有庞公。
詶李处士因笃
作者：顾炎武
朝代：明
体裁：古风

三晋阸河山，登览苦不畅。我欲西之秦，潜身睨霸王。一朝得李生，词坛出飞将。撝呵斗极回，含吐黄河涨。上论周汉初，规模迭开创。以及文章家，流传各宗匠。道术病分门，交游畏流宕。朋党据国中，雌黄恣腾谤。吾道贵大公，片言折邪妄。论事如造车，欲决南辕向。观人如列鼎，欲察神奸状。稍存俞咈词，不害千喁唱。君无曲学阿，我弗当仁让。更读诗百篇，陡觉神采壮。先我入深岩，嵚崟剖重嶂。高披地络文，下挈竺乾藏。大气橐山川，雄风被边障。泚笔作长歌，临岐为余贶。自哂同坎蛙，难佐北溟浪。惟此区区怀，颇亦师直谅。窃闻关西士，自昔多风尚。豁达贯古今，然诺坚足仗。如君复几人，可惬平生望。东还再见君，床头倒春酿。
詶李子德二十四韵
作者：顾炎武
朝代：明
体裁：五言排律

戴雪来青鸟，开云见素书。故人心不忘，旅叟计何如。上国尝环辙，浮家未卜居。康成嗟耄矣，尼父念归与。忽枉佳篇赠，能令积思摅。柴门晴旭下，松径谷风舒。记昔方倾盖，相逢便执袪。自言安款段，何意辱干旟。适楚怀陈轸，游燕吊望诸。讵惊新宠大，肯与旧交疏。不磷诚师孔，知非已类蘧。老当为圃日，业是下帷初。达夜抽经笥，行春奉板舆。诛茅成土室，辟地得新畬。水跃穿冰鲤，山荣向日蔬。已衰睌学问，将隐悔名誉。客舍轻弹铗，王门薄曳裾。一身长瓠落，四海竟沦胥。契阔头双白，磋跎岁又除。空山清浍曲，乔木绛郊馀。不出风威灭，无营日景徐。但看尧典续，莫畏禹阴虚。地阔分津版，天长接草庐。一从听七发，欲起命巾车。
詶王处士九日见怀之作
作者：顾炎武
朝代：明
体裁：五言律诗

是日惊秋老，相望各一涯。离怀销浊酒，愁眼见黄花。天地存肝胆，江山阅鬓华。多蒙千里讯，逐客巳无家。
詶王生仍
作者：顾炎武
朝代：明
体裁：七言律诗

故国羁人怨诽深，感君来往数相寻。都将文字销馀日，难把幽忧损壮心。演易已成殷牖�，援琴犹学楚囚音。黧颜白发非前似，只有新诗尚苦吟。
詶王生仍
作者：顾炎武
朝代：明
体裁：七言律诗

故国羁人怨诽深，感君来往数相寻。都将文字销馀日，难把幽忧损壮心。演易已成殷牖𦣱，援琴犹学楚囚音。黧颜白发非前似，只有新诗尚苦吟。
詶程工部先贞
作者：顾炎武
朝代：明
体裁：五言排律

绵上耕山日，青门灌圃时。怀人初有叹，裂素便成辞。一雁陵秋阔，双鱼入水迟。任城楼突兀，大野泽参差。物象今来异，天心此际疑。风沙春气乱，彗孛夜芒垂。见魃当郊舞，闻人叫庙嘻。频翻坤轴动，乍斗日轮亏。水竭愁鱼鳖，山空困鹿麋。伤心犹赋敛，举目尽流离。旅计真无奈，朋欢可更追。秋吟詶鲍照，日饮对袁丝。蛬急当轩响，花繁绕砌枝。朱弦弥唱古，白雪每誇奇。剑术人谁学，琴心尔共知。三年嗟契阔，只羽倦差池。尚愧劬劳忆，还添老大悲。几窥尼父室，独近董生帷。器忝南金许，文承绣段诒。清风来彩笔，疏韵落芳卮。西蜀元方草，东周梦未衰。会须陪燕笑，重和邺中诗。
詶陈生
作者：顾炎武
朝代：明
体裁：七言律诗

百里相思路阻纡，每承遗札讯何如。绝交巳广朱生论，发愤终成太史书。笠泽水清连底日，虞山叶落到根初。从今世事无烦问，但掩衡门学种蔬。
读李处士颙襄城纪事有赠
作者：顾炎武
朝代：明

踯躅荒郊酹一樽，白杨青火近黄昏。终天不返收崤骨，异代仍招复楚魂。湛坂愁云随独雁，颍桥哀水助啼猿。五千国士皆忠鬼，孰似南山孝子门。
读李处士颙襄城纪事有赠
作者：顾炎武
朝代：明
体裁：七言律诗

踯躅荒郊酹一樽，白杨青火近黄昏。终天不返收崤骨，异代仍招复楚魂。湛阪愁云随独雁，颍桥哀水助啼猿。五千国士皆忠鬼，孰似南山孝子门。
谒周公庙
作者：顾炎武
朝代：明
体裁：五言排律

道化千年后，明禋一国中。礼犹先世守，制比百王崇。配食唯元子，烝尝遍列公。祠田还割鲁，氏系独传东。旧史书茅阙，新诗采閟宫。岿然遗殿在，不与汉侯同。
谒夫子庙
作者：顾炎武
朝代：明
体裁：五言排律

道统三王大，功超二帝优。斯文垂彖系，吾志在春秋。车服先公制，威仪弟子修。宅闻丝竹响，壁有简编留。俎豆传千叶，章逢被九州。独全兵火代，不藉庙堂谋。老桧当庭发，清洙绕墓流。一来瞻阙里，如得与从游。
谒夷齐庙
作者：顾炎武
朝代：明
体裁：古风

言登孤竹山，忾焉思古圣。荒祠寄山椒，过者生恭敬。百里亦足君，未肯滑吾性。逊国全天伦，远行辟虐政。甘饿首阳岑，不忍臣二姓。可为百世师，风操一何劲。悲哉尼父穷，每历邦君聘。楚狂歌凤衰，荷蒉讥击磬。自非为斯人，栖栖无乃佞。我亦客诸侯，犹须善辞命。终怀耿介心，不践脂韦径。庶几保平生，可以垂神听。
谒孟子庙
作者：顾炎武
朝代：明
体裁：五言排律

古殿依邾邑，高山近孔林。游从齐魏老，功续禹周深。孝弟先王业，耕桑海内心。期应过七百，运岂厄当今。辩说千秋奉，精灵故国歆。四基冈上柏，凝望转萧森。
贾仓部必选说易
作者：顾炎武
朝代：明
体裁：七言律诗

昔年清望动公车，此日耆英有几家。古注已闻传孟喜，遗文仍许授侯芭。竹床排砚频添墨，石屋支铛旋煮茶。更说都城防寇事，至今流涕贾长沙。
赋得檐下雀
作者：顾炎武
朝代：明
体裁：古风

力小不成巢，翾飞无定止。所谋但一枝，徬偟靡可恃。曾窥王谢堂，不作衔泥垒。虽依檐下宿，无异深林里。岂不慕高明，其奈惊丸饵。唯应罢官时，殷勤数来此。
赋得江介多悲风用风字
作者：顾炎武
朝代：明
体裁：五言排律

素节乘云梦，清秋下渚宫。哀音生地籁，激楚入天风。落雁过山急，寒蝉抱树空。伤心干里目，愁绝百年中。郢路元依北，江关久向东。有人宗国泪，何地洒孤忠。
赋得秋柳
作者：顾炎武
朝代：明

昔日金枝间白花，只今摇落向天涯。条空不系长征马，叶少难藏觅宿鸦。老去桓公重出塞，罢官陶令乍归家。先皇玉座灵和殿，泪洒西风夕日斜。
赋得秋柳
作者：顾炎武
朝代：明

昔日金枝间白花，只今摇落向天涯。条空不系长征马，叶少难藏觅宿鸦。老去桓公重出塞，罢官陶令乍归家。先皇玉座灵和殿，泪洒西风日又斜。
赋得秋柳
作者：顾炎武
朝代：明
体裁：七言律诗

昔日金枝间白花，只今摇落向天涯。条空不系长征马，叶少难藏觅宿鸦。老去桓公重出塞，罢官陶令乍归家。先皇王座灵和�，泪洒西风夕日斜。
赋得秋柳
作者：顾炎武
朝代：明
体裁：七言律诗

昔日金枝间白花，只今摇落向天涯。条空不系长征马，叶少难藏觅宿鸦。老去桓公重出塞，罢官陶令乍归家。先皇王座灵和𣪫，泪洒西风夕日斜。
赋得秋鹰
作者：顾炎武
朝代：明
体裁：七言律诗

青骹初下赤霄空，千里江山一击中。忽见晴皋铺白草，顿令凉野动秋风。当时遂得荆文宠，佐运终成尚父功。试向平芜看猎火，六双还在上林东。
赋得老鹤万里心用心字
作者：顾炎武
朝代：明
体裁：五言排律

何来千岁鹤，忽下九皋音。一自来凡境，推颓已至今。临风时独舞，警露亦长吟。乍识人民异，还悲岁月侵。早寒江上笛，秋急戍楼砧。木落依空沼，云多失旧林。三株天外冷，甲子世间深。尚想蓬莱晓，终思弱水阴。神州迷再举，碧落杳千寻。多少乘轩者，知同一寸心。
赋得越鸟巢南枝用枝字
作者：顾炎武
朝代：明
体裁：五言排律

微物生南国，深情系一枝。寒风群拉沓，落日羽差池。绕树飞初急，寻柯宿转迟。悬冰惊趾滑，集霰怯巢危。路入关河夜，思萦岭峤时。山川知夙性，天地识恩私。向日心常在，随阳愿未亏。寄言幽谷友，勿负上林期。
赠万举人寿祺
作者：顾炎武
朝代：明
体裁：古风

白龙化为鱼，一入豫且网。愕眙不敢杀，纵之遂长往。万子当代才，深情特高爽。时危见絷维，忠义性无枉。翻然一辞去，割发变容像。卜筑清江西，赋诗有遐想。楚州南北中，日夜驰轮鞅。何人诇北方，处士才无两。回首见彭城，古是霸王壤。更有云气无，山川但坱莽。一来登金陵，九州大如掌。还车息淮东，浩歌闭书幌。尚念吴市卒，空中吊魍魉。南方不可托，吾亦久飘荡。崎岖千里间，旷然得心赏。会待淮水平，清秋发吴榜。
赠于副将元凯
作者：顾炎武
朝代：明
体裁：古风

尝笑苏季子，未足称英俊。雒阳二顷田，不佩六国印。当世多贤豪，斯言岂足信。于君太学髦，文才冠诸生。怅然感时危，遂被曼胡缨。乍领射声兵，南都已沦倾。芒鞋走浙东，千山万水里。饥从猛虎食，暮向鸢巢止。召对越王宫，虞沙四面起。间道复西来，潜身入吴市。崎岖赭山渡，迫阨三江垒。七月出云间，苍茫东海湾。孤帆依北斗，几日到舟山。海水咸如汁，海涛触舟急。日夜白浪翻，蛟龙为君泣。濒死达关中，关中事不同。平虞奉降表，虞兵入行宫。途穷复下海，两月愁艨艟。七闽尽左衽，一身安所容。攀崖更北走，满地皆山戎。归家二载馀，阔绝无音书。故人久相念，命驾问何如。君家本华胄，高门遍朱紫。囷仓禾百廛，趋走僮千指。侍妾裁罗纨，中厨脍鲂鲤。更有龙山园，池亭风景繁。水声穿北户，花色荫南轩。有琴复有书，足以安丘壑。身有处士名，不失素封乐。何用轻此生，久试波涛恶。不辞风波恶，不避干戈患。敝屣弃田园，孤游凌汗漫。乃知鸿鹄怀，燕雀安能伴。君看张子房，不爱万金家。身为王者师，名与天壤俱。所贵烈士心，旷然自超卓。是道何足臧，愿君大其学。异日封侯贵，黄金为带时。知君心不疑，无使鲁连疑。
赠人
作者：顾炎武
朝代：明
体裁：古风

杨朱见路岐，泫然涕沾臆。路旁多行人，一南一以北。南北遂分手，去去焉所极。南指越裳山，北适毡裘国。同在天地间，合并安可得。此去道路长，哀哉各努力。步上太行山，盘石郁相抱。行人共太息，此是摧辀道。前路无康庄，回车苦不早。闻君将有适，念此令人老。山下有丈夫，穷年折芝草。不出岩谷间，长得颜色好。
赠傅处士山
作者：顾炎武
朝代：明
体裁：五言律诗

为问明王梦，何时到傅岩。临风吹短笛，斸雪荷长镵。老去肱频折，愁深口自缄。相逢江上客，有泪湿青衫。
赠刘教谕永锡
作者：顾炎武
朝代：明
体裁：七言律诗

栖迟十载五湖湄，久识元城刘器之。百口凋零馀仆从，一身辛苦别妻儿。心悲漳水春犁日，目断长洲夕雁时。独我周旋同宿昔，看君卧起节频持。
赠卫处士蒿
作者：顾炎武
朝代：明
体裁：古风

拘疾来河东，息此浍水旁。寒禽绕疏枝，百卉沾微霜。幸逢同方友，典坟共相将。逢萌既解冠，范丹亦绝粮。弦歌足自遣，感慨论百王。王赧遂顿首，孝献封山阳。一身殉社稷，自古无先皇。与君同岁生，中年历兴亡。衰迟数俦辈，落落晨星行。旅怀正郁邑，矧乃多病妨。著书陈治本，庶以回穹苍。遥遥千载心，眷眷桑榆光。
赠孙徵君奇逢
作者：顾炎武
朝代：明
体裁：五言排律

海内人师少，中原世运屯。微言垂旧学，懿德本先民。早岁多良友，同时尽诤臣。苍黄悲诏狱，慷慨急交亲。党锢时方解，儒林气始申。明廷来尺一，空谷贲蒲轮。未改幽栖志，聊存不辱身。名高悬白日，道大屈黄巾。卫国容尼父，燕山住子春。门人持笈满，郡守式庐频。竹柏心弥劲，陶镕化益醇。登年几上寿，乐道即长贫。尚有传经日，非无拜老辰。伏生终入汉，绮里只辞秦。自愧材能劣，深承意谊真。惟应从卜筑，长与讲堂邻。
赠张力臣
作者：顾炎武
朝代：明
体裁：古风

张君二徐流，篆分特精妙。独坐淮水濆，临池伴鱼钓。京口蹑寒芜，彭城搴荒藋。扁舟浮汉江，一揽关山要。西上定军山，咨嗟武侯庙。旋车下秦栈，绝谷随奔峭。昭陵图骏骨，汉阙悲残照。石鼓在燕山，望诸可凭吊。还登尼父堂，礼器存遗诏。囊中金石文，一室供长啸。诸子并多材，笔画皆克肖。削柎追宜官，俗书嗤逸少。尤工苍雅学，深鄙庸儒剽。郤思旧游国，转瞬分疆徼。古堠出夕烽，平林延野烧。惟此数卷书，鸣琴对言笑。持以勖儿曹，四海有同调。莫浪逐王孙，但从诸母漂。
赠朱监纪四辅
作者：顾炎武
朝代：明
体裁：七言律诗

十载江南事已非，与君辛苦各生归。愁看京口三军溃，痛说扬州七日围。碧血未消新战垒，白头相见旧征衣。东京朱祜年犹少，莫向尊前叹式微。
赠李贡士嘉时年八十
作者：顾炎武
朝代：明
体裁：七言律诗

居然汉代表遗民，犹向甘陵说党人。久矣泥涂嗟绛县，不妨渔钓老河滨。花香元亮篱前酒，雨垫林宗野外巾。此日耆英谁得似，饮和先作一方春。
赠林处士古度
作者：顾炎武
朝代：明
体裁：古风

老者人所敬，于今乃贱之。临财但苟得，不复知廉维。五官既不全，造请无虚时。赵孟语谆谆，烦乱不可治。期颐悲褚渊，耄齿嗟苏威。以此住人间，动踂为世嗤。嶷嶷林先生，自小工文辞。彬彬万历中，名硕相因依。高会白下亭，卜筑清溪湄。同心游岱宗，谊友从湘累。江山忽改色，草木皆枯萎。受命松柏独，不改青青姿。今年八十一，小字书新诗。方正既无诎，聪明矧未衰。吾闻王者兴，巡狩名山来。百年且就见，况德为人师。唯此耇成人，皇天所慭遗。以洗多寿辱，以作邦家基。
赠林处士古度
作者：顾炎武
朝代：明

老者人所敬，于今乃贱之。临财但苟得，不复知廉维。五官既不全，造请无虚时。赵孟语谆谆，烦乱不可治。期颐悲褚渊，耄齿嗟苏威。以此住人间，动辄为世嗤。嶷嶷林先生，自小工文辞。彬彬万历中，名硕相因依。高会白下亭，卜筑青溪湄。同心游岱宗，谊友从湘累。江山忽改色，草木皆枯萎。受命松柏独，不改青青姿。今年八十一，小字书新诗。方正既无诎，聪明矧未衰。吾闻王者兴，巡狩名山来。百年且就见，况德为人师。唯此耇成人，皇天所慭遗。以洗多寿辱，以作邦家基。
赠毛锦衔
作者：顾炎武
朝代：明
体裁：古风

来时冬雁飞，去日春风度。浮云恋故山，翔鸟怀高树。一别遂西东，各言难久驻。去去慎所之，长安有岐路。
赠潘节士柽章
作者：顾炎武
朝代：明
体裁：古风

北京一崩沦，国史遂中绝。二十有四年，记注亦残缺。中更支与贼，出入五轇轕。亡城与破军，纷错难具说。三案多是非，反覆同一辙。始终为门户，竟与国俱灭。我欲问计吏，朝会非王都。我欲登兰台，秘书入东虞。文武道未亡，臣子不敢诬。窜身云梦中，幸与国典俱。有志述三朝，并及海宇图。一书未及成，触此忧患途。同方有潘子，自小耽文史。荦然持巨笔，直溯明兴始。谓惟司马迁，作书有条理。自馀数十家，充栋徒为尔。上下三百年，粲然得纲纪。索居患无朋，何意来金陵。家在钟山旁，云端接觚棱。亲见高帝时，日月东方升。山川发秀丽，人物流名称。到今王气存，疑有龙虎兴。把酒为君道，千秋事难讨。一代多文章，相随没幽草。城无弦诵生，柱歾藏书老。同文化支字，劫火烧丰镐。自非尼父生，六经亦焉保。夏亡传禹贡，周衰垂六官。后王有所凭，苍生蒙治安。皇祖昔宾天，天地千年寒。闻知有小臣，复见文物完。此人待聘珍，此书藏名山。顾我虽逢掖，犹然抱遗册。定哀三世间，所历如旦夕。颇闻董生语，曾对西都客。期君共编摩，不坠文献迹。便当挈残书，过尔溪上宅。
赠献凌司香贯太监宗
作者：顾炎武
朝代：明
体裁：五言律诗

萧瑟昌平路，行来十九年。清霜封殿瓦，野火逼山阡。镐邑风流尽，邙陵岁月迁。空堂论往事，犹有旧中涓。
赠萧文学企昭
作者：顾炎武
朝代：明
体裁：古风

生年十五馀，即与人事接。中更世难婴，书史伹涉猎。率尔好为文，蔚然富枝叶。终愧康成学，久旷周孔业。日西岁将晏，行事苦不立。礼堂写六经，庶几犹可及。俗流好郑卫，淫词自亲狎。用以扶道真，十无一二合。出门游万里，踽踽恒负笈。晚得逢萧君，探赜穷鲁汲。车中服子慎，一见语便洽。上考三传讹，独授尼父法。方深得朋喜，岂料归欤急。黄鹤对青山，翩然鼓江楫。浮云翳楚天，引领空于邑。何时复相从，问奇补三箧。惟期夕愓心，不负朋簪盍。
赠路舍人
作者：顾炎武
朝代：明

自分寒灰即溺余，非君那得更吹嘘。穷交义重千金许，疾吏情深一上书。大麓阳飙回宿草，岷江春水下枯鱼。丁宁未忍津头别，此去防身计莫疏。
赠路舍人
作者：顾炎武
朝代：明
体裁：七言律诗

自分寒灰即溺馀，非君那得更吹嘘。穷交义重千金许，疾吏情深一上书。大麓阳飙回宿草，岷江春水下枯鱼。丁宁未忍津头别，此去防身计莫疏。
赠路舍人泽溥
作者：顾炎武
朝代：明
体裁：古风

秋雁违朔风，来集三江裔。未得遂安栖，徘徊望云际。呜呼先大夫，早识天子气。谒帝三山宫，柄用恩礼备。汀江失警跸，一死魂犹视。君从粤中来，千里方鼎沸。绝迹远浮名，林皋托孤诣。东山峙大湖，昔日军所次。奉母居其中，以待天下事。相逢金阊西，坐语一长喟。复叙国变初，山东并贼吏。长淮限南北，支撑赖文帅。擒魁献行朝，逆党皆战悸。江外甫晏然，卒堕权臣忌。铄金口未白，牧马弯弓至。天子呼思官，干戈对王使。感激千载逢，一下君臣泪。岭表多炎风，孤棺托萧寺。怒声泷水急，遗策空山閟。君才贾董流，矧乃忠孝嗣。恭惟上中兴，简在卿昆季。经营天造始，建立须大器。敢不竭微诚，用卒先臣志。明夷犹未融，善保艰贞利。
赠邬处士继思
作者：顾炎武
朝代：明
体裁：古风

市中问韩康，药肆在何许。床头本草书，门外长桑侣。每吟诗一篇，泠然在云天。筇穿北固雪，艇迷京口烟。六代江山好，愁来恣搜讨。兰荪本独芳，姜桂从今老。去去复栖栖，河东王伯齐。年年寻杜甫，一过浣花溪。
赠钱行人邦寅
作者：顾炎武
朝代：明
体裁：五言排律

李白真狂客，江淹本恨人。生涯从吏议，直道托群伦。之子才名重，相知管鲍亲。起风还鹢羽，决海动龙鳞。孤愤心尤烈，穷愁气未申。彫年黄浦雪，残腊玉山春。贯日精诚久，回天事业新。南徐游历地，傥有和歌辰。
赠顾推官咸正
作者：顾炎武
朝代：明
体裁：古风

上郡天北门，一垣接羌氐。当年关中陷，九野横虹霓。日光不到地，哭帝苍山蹊。君持苏生节，冒死决蒺藜。挥刀斩贼徒，一炬看燃脐。东虞势薄天，少梁色悲悽。遂从黄冠归，间关策青骊。岂知杲卿血，已化哀鹃啼。未敢痛家雠，所念除䲔鲵。有怀托桑榆，焉得岩下栖。便蹴刘司空，夜舞愁荒鸡。春水湿楼船，湖上闻钲鼙。勾吴古下国，难与秦风齐。却望殽潼间，山高别马嘶。天子哀忠臣，临轩降紫泥。高景既分符，汾阴亦执圭。如君俊拔才，久宜侍金闺。会须洗中原，指顾安黔黎。
赠黄职方师正·其一
作者：顾炎武
朝代：明
体裁：古风

黄君济川才，大器晚成就。一出事君王，牧马踰岭岫。元臣举国降，羽葆蒙尘狩。崎岖遂奔亡，空山侣猿狖。萧然冶城侧，穷巷一�僦。数口费经营，索饭兼稚幼。清操独介然，片言便拂袖。常思扶日月，摘起旄头宿。
赠黄职方师正·其一
作者：顾炎武
朝代：明
体裁：古风

黄君济川才，大器晚成就。一出事君王，牧马踰岭岫。元臣举国降，羽葆蒙尘狩。崎岖遂奔亡，空山侣猿狖。萧然冶城侧，穷巷一𨴻僦。数口费经营，索饭兼稚幼。清操独介然，片言便拂袖。常思扶日月，摘起旄头宿。
赠黄职方师正·其二
作者：顾炎武
朝代：明
体裁：古风

神州既陆沉，时命乃大谬。南望建阳山，荒阡馀石兽。生违鹿柴居，死欠狐邱首。矢口为诗文，吐言每奇秀。扬州九月中，煨芋试新酎。猛志雷破山，剧谈河放溜。否终当自倾，伫待名贤救。落落我等存，一绳维宇宙。
赴东六首·其一
作者：顾炎武
朝代：明
体裁：古风

人生中古馀，谁能免尤悔。况余庸驽姿，侧身涉危殆。窫窬起东嵎，长鲸翻渤澥。斯人且鱼烂，士类同禽骇。禀性特刚方，临难讵可改。伟节不西行，大祸何繇解。
赴东六首·其三
作者：顾炎武
朝代：明
体裁：古风

苦雾凝平皋，浮云拥原隰。峰愁不注高，地畏明湖湿。客子从何来，徬徨市边立。未得诉中情，已就南冠絷。夜半鸺鹠鸣，势挟风雨急。枯鱼问河鲂，嗟哉亦何及。
赴东六首·其二
作者：顾炎武
朝代：明
体裁：古风

行行过瀛莫，前途憩广川。所遇多亲知，摇手不敢言。尔本江海人，去矣足自全。无为料虎须，危机竟不悛。下有清直水，上有苍浪天。旦起策青骡，夕来至华泉。
赴东六首·其五
作者：顾炎武
朝代：明
体裁：古风

羲仲殷东方，伶伦和律管。阴崖见白日，黍谷回春暖。柔橹下流凘，轻车度危栈。草木皆欣欣，不觉韶光晚。大造虽无私，薰莸不同产。奈此物性何，鸠化犹鹰眼。
赴东六首·其六
作者：顾炎武
朝代：明
体裁：古风

天门詄荡荡，日月相经过。下闵黄雀微，一旦决网罗。平生所识人，劳苦云无他。骑虎不知危，闻之元彦和。尚念田昼言，此举岂足多。永言矢一心，不变同山河。
赴东六首·其四
作者：顾炎武
朝代：明
体裁：古风

荏苒四五日，乃至攀髯时。夙兴正衣冠，稽首向园墀。诗人岸狱中，不忘恭敬辞。所秉独周礼，颠沛犹在斯。北斗临轩台，三辰照九疑。可怜访重华，未得从湘累。
路光禄书来叙江东同好诸友一时徂谢感叹成篇
作者：顾炎武
朝代：明

削迹行吟久不归，修门旧馆露先晞。中年早已伤哀乐，死日方能定是非。彩笔夏枯湘水竹，清风春尽首山薇。斯文万古将谁属，共尔衰迟老布衣。
路光禄书来叙江东同好诸友一时徂谢感叹成篇
作者：顾炎武
朝代：明
体裁：七言律诗

削迹行吟久不归，修门旧馆露先晞。中年早巳伤哀乐，死日方能定是非。彩笔夏枯湘水竹，清风春尽首山薇。斯文万古将谁属，共尔衰迟老布衣。
路舍人客居太湖东山三十年寄此代柬
作者：顾炎武
朝代：明
体裁：七言绝句

翡翠年深伴侣稀，清霜憔悴减毛衣。自从一上南枝宿，更不回身向北飞。
路舍人客居太湖东山三十年，寄此代柬
作者：顾炎武
朝代：明

翡翠年深伴侣稀，清霜憔悴减毛衣。自从一上南枝宿，更不回身向北飞！
过张贡士尔岐
作者：顾炎武
朝代：明
体裁：七言律诗

缁帷白室睹风标，为叹斯人久寂寥。济水夏寒清见底，石田春润晚生苗。长期六籍传无绝，能使群言意自消。窃喜得逢黄叔度，频来听讲不辞遥。
过朝邑王处士建常
作者：顾炎武
朝代：明
体裁：五言绝句

黄鹄山川意，相随万里翔。谁能三十载，龟壳但支床。
过李子德·其一
作者：顾炎武
朝代：明
体裁：五言律诗

忆昔论交日，星霜一纪更。及门初拜母，让齿忝为兄。树引流泉细，山依出月明。相看仍慰藉，均不负平生。
过李子德·其三
作者：顾炎武
朝代：明
体裁：五言律诗

拜跪烦儿女，追陪有弟昆。云开王剪庙，风起魏公原。侠气凌三辅，哀思叫九阍。向来多感激，不觉倒清樽。
过李子德·其二
作者：顾炎武
朝代：明
体裁：五言律诗

积雨秋方涨，相迎到华阴。水惊龙斗驶，泥怯马蹄深。尚阻东轩伫，多烦濑口寻。白云清渭色，聊足比君心。
过李子德·其四
作者：顾炎武
朝代：明
体裁：五言律诗

拟卜南山宅，先寻北道邻。关河愁欲遍，缟纻竟谁亲。异国逢矜式，同人待隐沦。便思来岳顶，挥手谢风尘。
过矩亭拜李先生墓下
作者：顾炎武
朝代：明
体裁：古风

人生无贤愚，大节本所共。蹉跎一失身，岂不负弦诵。卓哉李先生，九流称博综。心鄙马季长，不作西第颂。屏居向郊坰，食淡常屡空。清修比范丹，聪记如应奉。力学不求闻，终焉老家巷。同时程中丞，一疏亦惊众。玉玺安足陈，亟进名臣用。党论正纷挐，中朝并嚚讼。世推山东豪，三李尤放纵。祠奄与哭典，后先相伯仲。初踰士类闲，竟折邦家栋。悲哉五十年，风尘尚澒洞。我来拜遗阡，增此儒林重。虽无謦咳接，犹有风流送。自非随武贤，九原谁与从。
过苏禄东王墓
作者：顾炎武
朝代：明

丰碑遥见炳奎题，尚忆先朝宠日殚。世有国人供洒扫，每勤词客驻轮蹄。九河水壮龙狐出，十二城荒向鹤栖。下马一为郯子问，中原云鸟正凄迷。
过苏禄国王墓
作者：顾炎武
朝代：明
体裁：七言律诗

丰碑遥见炳奎题，尚忆先朝宠日磾。世有国人供洒埽，每勤词客驻轮蹄。九河冰壮尨狐出，十二城荒白鹤栖。下马一为郯子问，中原云鸟正凄迷。
过苏禄国王墓
作者：顾炎武
朝代：明

丰碑遥见炳奎题，尚忆先朝宠日磾。世有国人供洒扫，每勤词客驻轮蹄。九河冰壮尨狐出，十二城荒白鹤栖。下马一为郯子问，中原云鸟正凄迷。
过郭林宗墓
作者：顾炎武
朝代：明
体裁：七言绝句

路畔累累墓石多，中郎遗愧定如何。应怜此日知名士，到死犹穿吉莫靴。
述古
作者：顾炎武
朝代：明
体裁：古风

微言既以绝，一变为从横。下以游侠权，上以刑名衡。六国固蚩蚩，汉兴亦攘攘。不有董夫子，大道何由明。孝武尊六经，其功冠百王。节义生人材，流风被东京。世儒昧治本，一槩而相量。于乎三代还，此人安可忘。
送康文学乃心归合阳
作者：顾炎武
朝代：明
体裁：五言律诗

子夏看书室，临河四望开。山从雷首去，浪拂禹门回。大道疑将废，遗经重可哀。非君真好古，谁为埽莓苔。
送张山人应鼎还江阴
作者：顾炎武
朝代：明
体裁：七言律诗

旧京秋色转霏微，目送毗陵一雁飞。笑我畏人能久客，嗟君怀土便思归。风高海气龙王庙，水落江声燕子矶。卉布家乡多已作，此行须换芰荷衣。
送归高士之淮上
作者：顾炎武
朝代：明
体裁：七言律诗

送君孤棹上长淮，千里谈经意不乖。卜宅巳安王考兆，携书还就故人斋。檐前映雪吟偏苦，窗下听鸡舞亦佳。此日邴原能断酒，不烦良友数萦怀。
送李生南归寄戴笠王锡阐二高士
作者：顾炎武
朝代：明
体裁：古风

华山五粒松，寄向江东去。白云满江天，高士今何处。忆昔过湖滨，行吟两故人。潜龙犹在水，别鹤已来秦。江海多翻覆，林泉异栖宿。惊闻东市琴，涕陨堂前筑。去去逐征蓬，随风西复东。风吹兰蕙色，一夜落关中。五陵生蔓草，愁绝咸阳道。平生四海心，竟作终南老。送子出函关，南山望北山。洞庭多桂树，折取一枝还。
送王文学丽正归新安
作者：顾炎武
朝代：明
体裁：七言律诗

两年相遇都门道，只有王生是故人。原庙松楸频眺望，夹城花萼屡经巡。悲歌绝塞将归客，学剑空山未老身。贳得一杯燕市酒，倾来和泪湿车轮。
送程工部葬
作者：顾炎武
朝代：明
体裁：古风

文献巳沦亡，长者复云徂。一往归重泉，百年若须臾。寥寥杨子宅，恻恻黄公垆。挥涕送故人，执手存遗孤。末俗虽衰漓，风教犹未渝。愿与此邦贤，修古敦厥初。
邢州
作者：顾炎武
朝代：明
体裁：古风

太行从西来，势如常山蛇。邢洺在其间，控压连九河。唐人守昭义，桀骜不敢过。凭此制山东，腹心实非他。事巳溯悲风，芒然吹黄沙。乞食向野人，从之问桑麻。
邯郸
作者：顾炎武
朝代：明
体裁：古风

赵国地生毛，丛台野火烧。平原与马服，累累葬枯蒿。饥乌啄冬雪，独雁号寒郊。有策无所用，拂拭千金刀。岂闻萧王来，北发渔阳豪。昼卧温明殿，苍生正嗷嗷。太息复何言，此身随所遭。
邹平张公子万斛园上小集各赋一物得桔槔
作者：顾炎武
朝代：明
体裁：五言排律

凿木前人制，收泉易卦称。天机无害道，人巧合成能。壤脉涓涓出，川流搰搰升。入晴常作雨，当暑欲生冰。菜甲青敷地，花容赤绕塍。弥令幽兴剧，顿使化工增。坐爱平畦广，行怜曲水澄。灌园今莫笑，此地近于陵。
郝将军太极滇人也天启中守沾益余于叙功疏识其姓名今为医客于吴之上津桥言及旧事感而有赠
作者：顾炎武
朝代：明
体裁：七言律诗

曾提一旅制黔中，水蔺诸酋指顾空。入楚廉颇犹未老，过秦扁鹊更能工。风高剑气蛉川外，水沸茶声鹤涧东。桥畔相逢不相识，漫将方技试英雄。
酬朱监纪四辅
作者：顾炎武
朝代：明

十载江南事已非，与君辛苦各生归。愁看京口三军溃，痛说扬州十日围。碧血未消今战垒，白头相见旧征衣。东京朱祜年犹少，莫向尊前叹式微。
采芝
作者：顾炎武
朝代：明
体裁：五言律诗

采芝来谷底，汲水到池坳。不碍风尘际，常观气化交。晨光明虎迹，夕雾隐鸢巢。昔日幽人住，攀厓此结茅。
重登灵岩
作者：顾炎武
朝代：明
体裁：七言律诗

重来绝巘一攀缘，坏阁崔嵬起暮烟。山静鼪猱栖佛地，堂空龙象散诸天。芟林果熟红椒后，入定僧归白鹤前。莫问江南身世事，残金兵火一凄然。
重至京口
作者：顾炎武
朝代：明
体裁：古风

云阳至京口，水似巴川萦。逶迤见北山，乃是润州城。城北江南旧军垒，当年戍卒曾屯此。西上青天是帝京，矢边泪作长江水。江水绕城回，山云傍驿开。遥看白羽扇，知是顾生来。
重至大同
作者：顾炎武
朝代：明
体裁：七言律诗

频年落落事孤征，每到穷边一寄情。马迹未能追穆后，虎头空自相班生。风吹白草桑乾岸，月照黄沙盛乐城。忽见丹青意惆怅，君看曹霸阸才名。
重谒孝陵
作者：顾炎武
朝代：明
体裁：七言绝句

旧识中官及老僧，相看多怪往来曾。问君何事三千里，春谒长陵秋孝陵。
重过代州赠李处士因笃在陈君上年署中
作者：顾炎武
朝代：明

雁门春草碧，且复过滹沱。为念离群友，三年愁绪多。鲁酒千钟意不快，龟山蔽目齐都隘。却来赵国访廉颇，还到关中寻郭解。陈君心事望诸俦，吾友高才冠雍州。玉轴香浮铃阁晓，彩毫光照射堂秋。人来楚客三闾后，赋似梁园枚马游。句注山边余旧垒，五原关下临河水。青冢哀笳出汉宫，白登奇计还天子。穷愁那得一篇书，幸有心期托后车。又逐天风归大海，好凭春水寄双鱼。
重过代州赠李处士因笃在陈君上年署中
作者：顾炎武
朝代：明
体裁：古风

雁门春草碧，且复过滹沱。为念离群友，三年愁绪多。鲁酒千钟意不快，龟山蔽目齐都隘。却来赵国访廉颇，还到关中寻郭解。陈君心事望诸俦，吾友高才冠雍州。玉轴香浮铃阁晓，彩毫光照射堂秋。人来楚客三闾后，赋似梁园枚马游。句注山边馀旧垒，五原关下临河水。青冢哀笳出汉宫，白登奇计还天子。穷愁那得一篇书，幸有心期托后车。又逐天风归大海，好凭春水寄双鱼。
金坛县南五里顾龙山上有高皇帝御题词一阕
作者：顾炎武
朝代：明

突兀孤亭上碧空，高皇于此下江东。即今御笔留题处，想见神州一望中。黄屋非心天下计，青山如旧帝王宫。丹阳父老多遗恨，尚与儿童诵《大风》。
金坛县南五里顾龙山上有高皇帝御题词一阕
作者：顾炎武
朝代：明
体裁：七言律诗

突兀孤亭上碧空，高皇于此下江东。即今御笔留题处，想见神州一望中。黄屋非心天下计，青山如旧帝王宫。丹阳父老多遗恨，尚与儿童诵大风。
金山
作者：顾炎武
朝代：明
体裁：古风

东风吹江水，一夕向西流。金山忽动摇，塔铃语不休。贿师一十万，虎啸临皇州。巨舰作大营，飞橹为前茅。黄旗亘长江，战鼓出中洲。举火蒜山旁，鸣角东龙湫。故侯张子房，手运丈八矛。登高瞩山陵，赋诗令人愁。沈吟十年馀，不见旌旆浮。忽闻王旅来，先声动燕幽。阖庐用子胥，鄢郢不足收。况兹蠢逆虞，已是天亡秋。愿言告同袍，乘时莫淹留。
金陵杂诗·其一
作者：顾炎武
朝代：明
体裁：五言律诗

江月悬孤影，还窥李白楼。诗人长不作，千载尚风流。坞壁三山古，池台六代幽。长安佳丽日，梦绕帝王州。
金陵杂诗·其三
作者：顾炎武
朝代：明
体裁：五言律诗

天居宜壮丽，考室自宣王。地即周瀍右，规因汉未央。水衡存物力，司隶识朝章。父老多垂涕，还思祖德长。
金陵杂诗·其二
作者：顾炎武
朝代：明
体裁：五言律诗

春雨收山半，江天出翠层。重闻百五日，遥祭十三陵。祝版书孙子，祠官走令丞。西京遗庙在，天下想中兴。
金陵杂诗·其五
作者：顾炎武
朝代：明
体裁：五言律诗

记得尚书巷，于今六十年。功名存驾部，俎豆托朝天。树向乌衣直，门临白水偏。侍郎遗石在，过此一悽然。
金陵杂诗·其四
作者：顾炎武
朝代：明
体裁：五言律诗

正�虚椒寝，苍生望母仪。国风思窈窕，小雅梦熊罴。中使频传敕，台臣早进规。愿闻姜后戒，仍及会朝时。
金陵杂诗·其四
作者：顾炎武
朝代：明
体裁：五言律诗

正𣪫虚椒寝，苍生望母仪。国风思窈窕，小雅梦熊罴。中使频传敕，台臣早进规。愿闻姜后戒，仍及会朝时。
钱翁口示所辑方书
作者：顾炎武
朝代：明
体裁：古风

和扁日以遥，治术多瞀乱。方书浩无涯，其言比河汉。彭铿有后贤，物理恣探玩。耻为俗人学，特发仁者叹。五劳与七伤，大抵同所患。循方以治之，于事亦得半。条列三十馀，有目皆可看。略知病所起，可以方理断。哀哉末世医，误人已无算。颇似郭舍人，射覆徒夸诞。信口道热寒，师心作汤散。未达敢尝之，不死乃如线。岂如读古方，犹得依畔岸。在汉有孝父，仁心周里闬。下诏问淳于，一篇著医案。如君静者流，嗣子况才彦。何时遇英明，大化同参赞。
长安
作者：顾炎武
朝代：明
体裁：古风

东井应天文，西京自炎汉。都城北斗崇，渭水银河贯。千门旧宫掖，九市新廛闬。云生百子池，风起飞廉观。桥边拜单于，阙下俘可汗。武将把雕戈，文人弄柔翰。遗迹俱烟芜，名流亦星散。愁闻赤眉入，再听渔阳乱。论都念杜笃，去国悲王粲。积雨乍开褰，凄其秋巳半。惆怅远行人，单衣裁至骭。
闰五月十日·其一
作者：顾炎武
朝代：明
体裁：五言律诗

重逢闰五日，澶漫客山东。郡国戈鋋里，园陵灌莽中。草穿新垒绿，花隔旧京红。更忆王符老，飘沦恨不同。
闰五月十日·其二
作者：顾炎武
朝代：明
体裁：五言律诗

春秋书鲁月，犹是谓文王。旧国还丰镐，遗民自夏商。神游弓剑远，天与卦爻长。此日追休烈，于戏不可忘。
闰五月十日恭诣孝陵
作者：顾炎武
朝代：明
体裁：五言排律

忌日仍逢闰，星躔近一周。空山传御幄，茀路想行驺。寝殿神衣出，祠官玉斝收。蒸尝凭绝坞，鼗磬托荒陬。薄海哀思结，遗臣涕泪稠。礼应求草野，心可对元幽。寥落存王事，依稀奉月游。尚馀歌颂在，长此侑春秋。
闻啸
作者：顾炎武
朝代：明
体裁：五言律诗

闻道今天子，中兴自福州。二京皆望幸，四海愿同仇。灭麌须名将，尊王仗列侯。支方传尺一，不觉泪频流。
闻湖州
作者：顾炎武
朝代：明
体裁：古风

永嘉一蒙尘，中原遂翻覆。名胡石勒诛，触眇苻生戮。哀哉周汉人，离此干戈毒。去去王子年，独向深岩宿。
阳麌引
作者：顾炎武
朝代：明
体裁：古风

今年祖龙死，乃至明年亡。佛狸死卯年，却待辰年戕。历数推迁小嬴缩，天行有馀或不足。东支跳梁历三世，四十五年称伪霁。牂牁越巂入舆图，两戒山河归宰制。佳兵不祥，天道好还。为贼自贼，为残自残。我国金瓯本无缺，乱之初生自支孽。徵兵以愿州，加饷以愿州。土司一反西蜀忧，妖民一唱山东愁。以至神州半流贼，谁其嚆矢繇支尤。四入郊圻躏鲁齐，破屠邑城不可数。刳腹绝肠，折颈摺颐，以泽量尸。幸而得囚，去乃为支。支口呀呀，凿齿锯牙。建蚩旗，乘莽车。视干城之流血，拥艳女兮如花。呜呼支德之残如此，而谓天欲与之国家。然则苍苍者其果无知也耶，或曰完颜氏之兴不亦然与。中国之弱，盖自五代。宋与契丹，为兄与弟。上告之神明，下传之子孙。一旦与其属，支攻其主人。是以祸成于道君，而天下遂以中分。然而天监无私，馀殃莫赎。海水云昏，幽兰景促。彼守绪之遗骸，至临安而埋狱。子不见夫五星之丽天，或进或退或留或疾。大运之来，固不终日。盈而罚之，天将弃蔡以壅楚，如欲取而固与。力尽敝五材，火中退寒暑。汤降文生自不迟，吾将翘足而待之。
陆贡士来复述昔年代许舍人曦草疏攻郑鄤事
作者：顾炎武
朝代：明
体裁：七言律诗

雒蜀交争党祸深，宵人依附半东林。然犀久荷先皇烛，射隼能忘侠士心。梅福佯狂名字改，子山流落鬓毛侵。愁来忽遇同方友，相对支床共越吟。
陈生芳绩两尊人先后即世适皆以三月十九日追痛之作词旨哀恻依韵奉和·其一
作者：顾炎武
朝代：明
体裁：七言律诗

一生愁恨集今辰，尚有微躯系五伦。泪尽宛诗言我日，悲深鲁史笔王春。山头马鬣封孤子，天上龙髯从二亲。留此一丝忠孝在，三纲终古不曾沦。
陈生芳绩两尊人先后即世适皆以三月十九日追痛之作词旨哀恻依韵奉和·其二
作者：顾炎武
朝代：明
体裁：七言律诗

帝后登遐一忌辰，天雠国耻世无伦。那知考妣还同日，从此河山遂不春。宏演纳肝犹报主，王裒泣血倍思亲。人间若不生之子，五岳奔颓九鼎沦。
陵下人言上年冬祭时有声自宝城出至祾恩�食顷止人皆异之
作者：顾炎武
朝代：明
体裁：古风

昌平木落高山出，仰视神宫何崒嵂。昭陵石马向天嘶，谁同李令心如日。有声隆隆来隧中，骏奔执爵皆改容。苌宏自信先君力，独拜秋原御路东。
雒阳
作者：顾炎武
朝代：明
体裁：五言排律

涧水成周宅，邙山汉代京。三川通地络，鹑火叶星精。文轨同王朔，蒐畋会卜征。东门迎九鼎，北阙望玑衡。象魏云常紫，龙池水自清。尊师延国老，听讲集诸生。金谷荒烟合，铜驼蔓草萦。曲多羌笛韵，县有陆浑名。鹤望将焉属，鲸吞未息争。讵忘修礼乐，何计偃戈兵。赤伏看犹在，苍鹅起莫惊。停骖观雒汭，微禹动深情。
雨中至华下宿王山史家
作者：顾炎武
朝代：明

重寻荒径一冲泥，谷口墙东路不迷。万里河山人落落，三秦兵甲雨凄凄。松阴旧翠长浮院，菊芯初黄欲照畦。自笑漂萍垂老客，独骑羸马上关西。
雨中至华下宿王山史家
作者：顾炎武
朝代：明
体裁：七言律诗

重寻荒径一冲泥，谷口墙东路不迷。万里河山人落落，三秦兵甲雨凄凄。松阴旧翠长浮院，菊蕊初黄欲照畦。自笑漂萍垂老客，独骑羸马上关西。
雨中送申公子涵光
作者：顾炎武
朝代：明
体裁：古风

十载相逢汾一曲，新诗历落鸣寒玉。悬瓮山前百道泉，台骀祠下千章木。登车冲雨马频嘶，似惜连钱锦障泥。并州城外无行客，且共刘琨听夜鸡。
霍北道中怀关西诸君
作者：顾炎武
朝代：明
体裁：五言律诗

苦雨淹秋节，屯云拥霍州。虫依危石响，水出断崖流。驿路愁难进，山亭怅独留。遥知关令待，计日盻青牛。
霍山
作者：顾炎武
朝代：明
体裁：古风

霍山古帝畿，崔嵬据汾左。东环太行趋，北负恒山坐。幽泉迸雷出，奇峰挟云堕。百物饶姿容，名花献千朵。庙食当山阿，重门奠磊砢。像设犹古先，冠裳蒙堀堁。春雪覆松杉，堂基对蓬颗。主守各散亡，空室无一锁。五镇称副岳，亦能降淫祸。岂忘帝王朝，时陟高山堕。黍稷既非馨，趋将况云惰。神人一失职，庶事交丛脞。有寺号兴唐，近在祠东埵。昔日义旗来，列宿纷㫊�。更念七雄时，晋卿特么么。茫然二节竹，刻期兆犹果。宝命何迩封，四荒无不可。再拜霍山神，惟神实知我。
霍山
作者：顾炎武
朝代：明
体裁：古风

霍山古帝畿，崔嵬据汾左。东环太行趋，北负恒山坐。幽泉迸雷出，奇峰挟云堕。百物饶姿容，名花献千朵。庙食当山阿，重门奠磊砢。像设犹古先，冠裳蒙堀堁。春雪覆松杉，堂基对蓬颗。主守各散亡，空室无一锁。五镇称副岳，亦能降淫祸。岂忘帝王朝，时陟高山堕。黍稷既非馨，趋将况云惰。神人一失职，庶事交丛脞。有寺号兴唐，近在祠东埵。昔日义旗来，列宿纷㫊𣃽。更念七雄时，晋卿特么么。茫然二节竹，刻期兆犹果。宝命何迩封，四荒无不可。再拜霍山神，惟神实知我。
静乐
作者：顾炎武
朝代：明
体裁：五言律诗

邑枕汾川首，城分并塞支。马于遗牧地，材木剩山陲。冱泽鱼空后，腥风虎下时。楼烦虽善射，不救汉王危。
题李先生矩亭
作者：顾炎武
朝代：明
体裁：七言律诗

董生祠畔子云亭，涧雨岩虹望独扃。门外晓寒萦带草，林端秋散照书萤。长留直道扶千载，自见遗文表六经。今日似君还肯构，应知家学本趋庭。
颜神山中见橘
作者：顾炎武
朝代：明
体裁：七言绝句

黄苞绿叶似荆南，立雪淩寒性自甘。但得灵均长结伴，颜神山下即江潭。
骊山行
作者：顾炎武
朝代：明
体裁：古风

长安东去是骊山，上有高台下有泉。前有幽王后秦始，覆车在昔良难纪。华清宫殿又何人，至今流恨池中水。君不见天道幽且深，败亡未必皆荒淫。亦有英君御区宇，终日忧勤思下土。贤妃助内咏鸡鸣，节俭躬行迈往古。一朝大运合崩颓，三宫九市横豺虎。玄宗西幸路仍迷，宜白东迁事还沮。我来骊山中哽咽，四顾徬徨无可语。伤今吊古怀坎轲，呜呼其奈骊山何。
黄侍中祠
作者：顾炎武
朝代：明
体裁：七言律诗

侍中祠下水云昏，有客悲歌叩郭门。古木夜交贞女冢，光风春返大夫魂。先朝侍从多忠节，当代科名一状元。莫道河山今便改，国于天地镇长存。
齐祭器行
作者：顾炎武
朝代：明
体裁：古风

太公封齐廿八世，春禘秋尝长有事。犹从三代识遗声，每见九夷朝祭器。器历商周制度工，相传丁癸及桓公。花纹不似莱人物，法象仍疑两敦同。牛山下涕何悲苦，岁久光华方出土。夏后璜偏入向魋，鲁宫宝又归阳虎。历下秋风动夕萤，古来神物亦飘零。谁知柏寝千年器，异日还陈汉武庭。
龙门
作者：顾炎武
朝代：明

亘地黄河出，开天此一门。千秋凭大禹，万里下昆仑。入庙焄蒿接，临流想像存。无人书壁问，倚马日将昏。
龙门
作者：顾炎武
朝代：明
体裁：五言律诗

亘地黄河出，开天此一门。千秋凭大禹，万里下昆崙。入庙焄蒿接，临流想像存。无人书壁问，倚马日将昏。
咏陈节妇
作者：顾爵
朝代：明

四月遗孤二十孀，女流仗尔振纲常。朱颜不竞春前色，白发犹凌腊后霜。月冷幽闺人寂寂，义横苍汉气堂堂。此心一醮贞明定，信有人间铁石肠。
幽栖
作者：顾猷
朝代：明
体裁：七言律诗

四十为渔长水西，汀兰沙鸟共幽栖。雨馀篱落经蛛网，风静檐牙上燕泥。欲醉且图元亮酒，长贫一任少陵妻。苔矶倦倚还持钓，莫管柴门日色低。
秋夜泊谢村
作者：顾猷
朝代：明
体裁：七言绝句

水上人家半掩门，寒鸦栖尽欲黄昏。孤舟问泊依红树，记得唐人咏谢村。
西湖夜别叶环中
作者：顾猷
朝代：明
体裁：七言绝句

水落西陵日已斜，浓烟疏柳半藏鸦。相逢莫漫轻相别，灯火湖头是酒家。
送吴元昭之粤
作者：顾猷
朝代：明
体裁：七言律诗

离亭不忍听残莺，草色犹含万里情。桑叶落思江北酒，梅花开问岭南程。冰绡曾杂鲛人市，珠佩堪携汉女行。石室风烟还有记，千秋肯让李邕名。
感旧
作者：顾玘徵
朝代：明
体裁：七言律诗

乌衣门巷旧游非，王谢堂前燕子稀。有客有客莫遑处，式微式微胡不归。乾坤万里愁云合，风雨三秋落叶飞。极目天涯谁与语，钓篷日暮一渔矶。
湘泉井
作者：顾珊
朝代：明
体裁：五言律诗

凿井井泉冽，黎元起颂声。寒流消渴吻，清味入诗评。汲引舒金索，潆洄泛玉罂。湘江发源远，伫看去时旌。
卓笔峰
作者：顾琛
朝代：明
体裁：七言律诗

卓立孤峰迥出群，中书未必尽如君。濡来河汉三更露，扫破空虚一片云。神有巨灵方可把，族非毛颖不须分。翰林子墨能如此，拟赋长杨更作文。
洗墨池
作者：顾琛
朝代：明
体裁：七言律诗

一泓碧水冱寒漪，云是公麟洗墨池。祇与居人供笔砚，肯为行客鉴须眉。辽东鹤去归华表，池底龙眠护葛陂。留得遗基邻古寺，老僧指点索题诗。
高彦颙思亲堂
作者：顾琼
朝代：明
体裁：七言绝句

秋风陇树悲声切，夜雨灯窗泪眼昏。莫问他年三釜志，一间茆屋老江村。
七月九日复饮秋华亭上天香袭人幽花倚石时猩红轧琴宝笙合曲琼花起舞兰陵美人度觞与琦龙门行酒余为作诗以纪良会就邀匡山龙门同韵
作者：顾瑛
朝代：明
体裁：七言律诗

又到秋华亭子上，东山秋气正清妍。僧前落叶不须扫，石上幽花自可怜。越国女儿娇娜娜，兰陵酒色净娟娟。深樽剩有清香在，留待瑶笙月下传。
三月三日与杨铁崖饮于书画舫，侍姬素云行椰子酒，遂成联句
作者：顾瑛
朝代：明
体裁：七言排律

龙门上客下骢马，洛浦佳人上水帘。玛瑙瓶中椰蜜酒，赤瑛盘内水晶盐。晴云带雨沾香灺，凉吹飞花脱帽檐。宝带围腰星万点，黄柑传指玉双尖。平分好句才无劣，百罚深杯令不厌。书出拨灯侵茧帖，诗成夺锦斗香奁。臂韝条脱初擎研，袍袖弓弯屡拂髯。期似梭星秋易隔，愁如锦水夜重添。劝君更覆金莲掌，莫放春情似漆黏。
三月廿日陈浩然招游观音山宴张氏楼徐楚兰佐酒以琵琶度曲郯云台为之心醉口占蝶恋花一阕
作者：顾瑛
朝代：明
体裁：词

春江暖涨桃花水，画舫珠帘，载酒东风里。四面青山青似洗，白云不断山中起。过眼韶华浑有几，玉手佳人，笑把琵琶理。狂杀云台标外史，断肠只合江州死。
与缪叔正联句
作者：顾瑛
朝代：明
体裁：七言律诗

短檠二尺照清酣，圆饼裁肪韭味甘。旧雨今为红叶雨，閒云不障白云庵。范君远馈吴犍肉，钱老能分林屋柑。今夕共谋真率醉，莫将时事说江南。
乙未和孟天炜都司见寄五首
作者：顾瑛
朝代：明

江头日日惜芳时，三月春光两鬓丝。拔剑自歌还自舞，邑人谁识虎头痴。治安无策济时艰，始信金销壮士颜。怪底飓风翻涨海，浪头一直过狼山。猎猎东风吹火旗，水军三万尽精肥。一春杀贼知多少，个个身穿溅血衣。娄上人家不识春，檐头蛛网亦生尘。朱门桃李皆零落，只有东风未嫁人。闻道君王自早参，每虚前席问江南。何人医手如秦缓，有客能棋似李憨。
乙未和孟天炜都司见寄五首·其一
作者：顾瑛
朝代：明
体裁：七言绝句

江头日日惜芳时，三月春光两鬓丝。拔剑自歌还自舞，邑人谁识虎头痴。
乙未和孟天炜都司见寄五首·其三
作者：顾瑛
朝代：明
体裁：七言绝句

猎猎东风吹火旗，水军三万尽精肥。一春杀贼知多少，个个身穿溅血衣。
乙未和孟天炜都司见寄五首·其二
作者：顾瑛
朝代：明
体裁：七言绝句

治安无策济时艰，始信金销壮士颜。怪底飓风翻涨海，浪头一直过狼山。
乙未和孟天炜都司见寄五首·其五
作者：顾瑛
朝代：明
体裁：七言绝句

闻道君王自早参，每虚前席问江南。何人医手如秦缓，有客能棋似李憨。
乙未和孟天炜都司见寄五首·其四
作者：顾瑛
朝代：明
体裁：七言绝句

娄上人家不识春，檐头蛛网亦生尘。朱门桃李皆零落，只有东风未嫁人。
九月七日复游寒泉登南峰有怀龙门云台二首
作者：顾瑛
朝代：明

春游忆得到寒泉，正值莺花过禁烟。杨柳楼中金错落，琵琶船里玉婵娟。潘郎别去浑多病，道士重来是有缘。今日登高能作赋，云台不见使人怜。又向江头载夕晖，好怀每与世相违。客中重九明朝是，眼底故人今日稀。过雨黄花千蕊发，经霜紫蟹两螯肥。秋江更待澄如练，击楫中流缓缓归。
九月七日复游寒泉登南峰有怀龙门云台二首·其一
作者：顾瑛
朝代：明
体裁：七言律诗

春游忆得到寒泉，正值莺花过禁烟。杨柳楼中金错落，琵琶船里玉婵娟。潘郎别去浑多病，道士重来是有缘。今日登高能作赋，云台不见使人怜。
九月七日复游寒泉登南峰有怀龙门云台二首·其二
作者：顾瑛
朝代：明
体裁：七言律诗

又向江头载夕晖，好怀每与世相违。客中重九明朝是，眼底故人今日稀。过雨黄花千蕊发，经霜紫蟹两螯肥。秋江更待澄如练，击楫中流缓缓归。
书画舫和铁崖韵
作者：顾瑛
朝代：明
体裁：七言律诗

春水画船如屋里，船头吹笛隔花闻。并刀落手碎玉斗，椰蜜分香属紫云。上客日传金帖子，美人夜织锦回文。高堂醉卧氍毹月，肯信东家帐有蚊。
以丹桂五枝芳分韵得五字
作者：顾瑛
朝代：明
体裁：古风

南州孟秋月，维日二十五。回风吹层霄，飞云过疏雨。客从金华来，款曲置樽俎。况有匡庐仙，貌古心亦古。襟期事萧散，笑傲忘宾主。哀弦发秦声，修眉善胡舞。秋辉能娱人，夜色满庭户。翛翛风叶鸣，泫泫露花吐。春波杯中月，不照坟上土。缅怀琦龙门，扁舟下南浦。
以冰衡玉壶悬清秋分韵得壶字
作者：顾瑛
朝代：明
体裁：七言律诗

郑玄于鹄本清好，况有名僧似仲殊。濠上鱼肥应受钓，厨中酒熟莫教酤。雨花落座成金粟，秋露凝寒贮玉壶。更向飞楼赌棋槊，香囊留得未全输。
以冻合玉楼寒起粟分韵得冻字
作者：顾瑛
朝代：明
体裁：古风

积雪未消春意动，千里登临游目纵。月明初度影娥池，曙色稍侵鸣玉洞。佳人象管怯初寒，银瓶梅萼犹含冻。白发休嫌舞袖长，张灯夜促飞觞送。
以危楼高百尺分韵得危字
作者：顾瑛
朝代：明
体裁：七言律诗

楼上笙歌合奏时，湖山当席最相宜。风吹轻袂身疑举，人立飞桥意不危。蜃气欲浮河汉动，秋光已近女牛期。潘郎容易头如雪，且醉花前双玉卮。
以吴东山水分题得阳山
作者：顾瑛
朝代：明
体裁：古风

别起高楼临碧溪，绕楼青山云约齐。阳山独出众山上，却立阳湖西复西。天风吹山屼不起，倒落芙蓉明镜里。影娥池上曲阑干，遍倚秋光三百里。白云不化五彩虹，化为天矫之白龙。一朝挟子上天去，霈泽下土昭神功。土人结祠倚灵洞，雨气腥翻海波动。纸钱窣窣蜥蜴飞，女巫击鼓歌迎送。兹山本是秦馀杭，越兵昼获夫差王。不知谁是公孙圣，空谷答声吴乃亡。只今此地愁云黑，铁马将军金作勒。汉蛇曷识剑雌雄，秦鹿应迷路南北。山下花开一色红，花下千头鹿养茸。衔花日献黄面老，挟群时入青莲宫。闻道青霜落林谷，斤斧丁丁惊鸟宿。千年白鹤忽飞归，失却长松旧时绿。君今坐看楼上头，析韵赋诗浮玉舟。凭高一览青未了，底事仲宣生远愁。明朝更踏东山路，傀儡湖中观竞渡。酒花滟滟泛昌阳，醉归扶上楼头去。
以吴东山水分题得阳山
作者：顾瑛
朝代：明

别起高楼临碧溪，绕楼青山云约齐。阳山独出众山上，却立阳湖西复西。天风吹山屼不起，倒落芙蓉明镜里。影娥池上曲阑干，遍倚秋光三百里。白云不化五彩虹，化为天矫之白龙。一朝挟子上天去，霈泽下土昭神功。土人结祠倚灵洞，雨气腥翻海波动。纸钱窣窣蜥蜴飞，女巫击鼓歌迎送。兹山本是秦馀杭，越兵昼获夫差王。不知谁是公孙圣？空谷答声吴乃亡。只今此地愁云黑，铁马将军金作勒。汉蛇曷识剑雌雄，秦鹿应迷路南北。山下花开一色红，花下千头鹿养茸。衔花日献黄面老，挟群时入青莲宫。闻道青霜落林谷，斤斧丁丁惊鸟宿。千年白鹤忽飞归，失却长松旧时绿。君今坐看楼上头，析韵赋诗浮玉舟。凭高一览青未了，底事仲宣生远愁。明朝更踏东山路，傀儡湖中观竞渡。酒花滟滟泛昌阳，醉归扶上楼头去。
以夜阑更秉烛相对如梦寐分韵得梦字
作者：顾瑛
朝代：明
体裁：古风

凉风振林木，恻恻初寒动。肃客桃花源，张筵鸣玉洞。落日照金樽，飞雪栖画栋。谈玄味妙理，谑笑杂微讽。取琴雪巢弹，共听金石弄。嘉会固难并，聚散恍春梦。明发大江舟，天阔孤鸿送。
以春水船如天上坐老年花似雾中看平声字分韵得如字
作者：顾瑛
朝代：明
体裁：七言排律

为人性癖爱幽居，结得幽居画舫如。沙嘴晓风开幔入，檐牙晴日落窗虚。厨空尚有仙家酒，岁晏能来长者车。汲涧绠寒因煮茗，凿冰船发为叉鱼。米颠痴绝尤眈画，郑老穷愁却著书。炉篆宝香薰笃耨，砚泓春水滴蟾蜍。纸浮玉色供临拓，月吐虹光照卷舒。许结老年三绝社，须君好事写归欤。
以柳塘春水漫分韵得柳字
作者：顾瑛
朝代：明
体裁：古风

剥啄谁扣门，乃是忘年友。远从商溪来，过我绳枢牖。入门无一言，但觉惊我丑。我丑我自知，削发事三有。学佛亦何补，用以脱尘垢。全我浊世身，荐我生身母。羡君颜色好，濯濯春月柳。不为时所趋，甘著儒冠守。即今一相见，意思两弥厚。春风吹杨花，落我杯中酒。愿持满满杯，再起为君寿。君其勿我辞，罄此扫愁帚。不闻乱军中，食人如食狗。苗獠虐已甚，横杀掠人妇。自古戎旅间，此事十八九。若以乐土言，无出平湖右。未知干戈世，能免饿莩否。忍君遽云别，更欲周旋久。横塘新水发，舟楫不肯后。君今必欲归，为语无隐叟。愿施七宝床，大作狮子吼。
以柳塘春水漫分韵得柳字
作者：顾瑛
朝代：明

剥啄谁扣门？乃是忘年友。远从商溪来，过我绳枢牖。入门无一言，但觉惊我丑。我丑我自知，削发事三有。学佛亦何补，用以脱尘垢。全我浊世身，荐我生身母。羡君颜色好，濯濯春月柳。不为时所趋，甘著儒冠守。即今一相见，意思两弥厚。春风吹杨花，落我杯中酒。愿持满满杯，再起为君寿。君其勿我辞，罄此扫愁帚。不闻乱军中，食人如食狗。苗獠虐已甚，横杀掠人妇。自古戎旅间，此事十八九。若以乐土言，无出平湖右。未知干戈世，能免饿莩否。忍君遽云别，更欲周旋久。横塘新水发，舟楫不肯后。君今必欲归，为语无隐叟。愿施七宝床，大作狮子吼。
以满城风雨近重阳分韵得满字
作者：顾瑛
朝代：明
体裁：古风

西风吹长江，舟楫几欲断。仙人远方来，羽服自萧散。颇言官军中，杀贼尽左袒。时艰会面难，取醉那容缓。菊开重阳华，对酒莫辞满。赓歌杂丝竹，言笑亦侃侃。月明梧竹间，夜色良可款。
以炯如流水涵青蘋分韵得流字
作者：顾瑛
朝代：明
体裁：七言律诗

幽人雅爱玉山好，肯作清酣竟日留。梧竹一庭凉欲雨，池台五月气涵秋。月中独鹤如人立，花外疏萤入幔流。莫笑虎头痴绝甚，题诗直欲拟汤休。
以玉山亭馆分题得金粟影
作者：顾瑛
朝代：明
体裁：古风

飞轩下瞰芙蓉渚，槛外幽花月中吐。天风寂寂吹古香，清露泠泠湿秋圃。云梯万丈手可攀，居然梦落清虚府。庭中捣药玉兔愁，树下乘鸾素娥舞。琼楼玉殿千娉婷，中有瘿仙淡眉宇。问我西湖旧风月，何似东华软尘土。寒光倒落影娥池，的皪明珠承翠羽。但见山河影动摇，独有清辉照今古。觉来作诗思茫然，金粟霏霏下如雨。
以红药当阶翻分韵得翻字
作者：顾瑛
朝代：明
体裁：古风

灵雨沐霁景，初暾散朝暄。林莺哢馀春，砌药开当轩。泫妆露泥泥，舞袂风翻翻。流光不我迈，久怀迟君论。于以乐樽罍，于焉倾笑言。
余与杨君铁崖别两年矣庚寅嘉平之朔君自淞泖过余溪上适永嘉曹新民自武林至相与饮酒芝云堂明日铁崖将赴任曹君亦有茂异之举同往武林信欢会之甚难而分携之独易安可不痛饮尽兴以洗此愦愦之怀因以对酒当歌为韵赋诗如左于匡庐属瑛序数语为识
作者：顾瑛
朝代：明
体裁：古风

江空暮云合，岁晚雪霰多。佳人美无度，严装径相过。夜宴芝云馆，明发玉山阿。繁声落虚溜，急袖翻回波。客有子曹子，调笑春风歌。歌终易离别，别去愁蹉跎。相思梅花发，不饮当如何。
写柏子庭卷
作者：顾瑛
朝代：明
体裁：五言律诗

虚舟元不系，湖海至今称。悟得庭前柏，方为物外僧。空空无我相，落落有谁应。肯向东山住，东山气倍增。
发阊门
作者：顾瑛
朝代：明
体裁：七言绝句

阊门西去是阳关，叠叠秋风叠叠山。便是早春相别处，如今杨柳不堪攀。
发齐门
作者：顾瑛
朝代：明
体裁：七言绝句

东方晨星如月明，舟人捩舵听鸡鸣。自怜不合轻为客，莫厌秋风搅树声。
可诗斋以客从远方来遗我双鲤鱼平声字分韵得方字
作者：顾瑛
朝代：明
体裁：七言律诗

海上风帆似马狂，归来仍喜佩银章。三年报国存忠直，一旦见亲全义方。祖逖誓江期复晋，董徽仗节乐还乡。圣恩已见金鸡放，醉饮宁辞累十觞。
可诗斋夜集联句
作者：顾瑛
朝代：明

今夕乃何夕，岁律已云暮。更长灯烛明，夜冷冰雪冱。滕六巧荐瑞，封姨怒相妒。簪盍各尽欢，杯行不知数。肉台春笋纤，法曲冰弦度。红泪泣风蜡，翠烟积春雾。鼎沸雀舌烹，酒泻龙头注。咿嘤啭莺喉，蹒跚躅鹅步。燕谑落语阱，驱驰慨行路。计穷酋授首，车坠费诛屦。风尘闇城郭，稼穑罄场圃。忧倾漆室葵，啖分懒残芋。天王狩河阳，奸臣拒官渡。济时风云会，旷世龙虎遇。前席宣室徵，下诏轮台布。凯奏杕杜诗，谏讽校猎赋。干羽舞两阶，歌谣誇五裤。时清仰皇泽，会少忆良晤。春冰破微甲，夜月照寒素。云间鹤鸣陆，吴下书惟顾。瘦袁髯似戟，短于腹如瓠。张也乡曲英，秦亦廊庙具。孔问郯子官，杜赏已公句。暌违念契阔，茗艼写情愫。冉冉叹驹驰，营营笑蚊聚。浮生草栖尘，虚名日晞露。嗟彼噂？徒，有此和乐孺。用继石鼎联，聊以识所寓。
可诗斋夜集联句
作者：顾瑛
朝代：明
体裁：古风

今夕乃何夕，岁律已云暮。更长灯烛明，夜冷冰雪冱。滕六巧荐瑞，封姨怒相妒。簪盍各尽欢，杯行不知数。肉台春笋纤，法曲冰弦度。红泪泣风蜡，翠烟积春雾。鼎沸雀舌烹，酒泻龙头注。咿嘤啭莺喉，蹒跚躅鹅步。燕谑落语阱，驱驰慨行路。计穷酋授首，车坠费诛屦。风尘闇城郭，稼穑罄场圃。忧倾漆室葵，啖分懒残芋。天王狩河阳，奸臣拒官渡。济时风云会，旷世龙虎遇。前席宣室徵，下诏轮台布。凯奏杕杜诗，谏讽校猎赋。干羽舞两阶，歌谣誇五裤。时清仰皇泽，会少忆良晤。春冰破微甲，夜月照寒素。云间鹤鸣陆，吴下书惟顾。瘦袁髯似戟，短于腹如瓠。张也乡曲英，秦亦廊庙具。孔问郯子官，杜赏已公句。暌违念契阔，茗艼写情愫。冉冉叹驹驰，营营笑蚊聚。浮生草栖尘，虚名日晞露。嗟彼噂�徒，有此和乐孺。用继石鼎联，聊以识所寓。
听雪斋以夜色飞花合春声度竹深分韵得声字
作者：顾瑛
朝代：明
体裁：五言律诗

虚馆昼生白，飞花照眼明。隔帘时有影，著地静无声。夹坐人如玉，深杯酒屡倾。清欢竟成醉，淡月破云生。
呈缪叔正
作者：顾瑛
朝代：明
体裁：七言律诗

百里扁舟能作客，入门款语似无依。阿翁九月新成服，老父三冬未见归。江上黑风兼雨至，树头红叶带霜飞。伤心我亦如君切，有子天涯未授衣。
和岳季坚韵
作者：顾瑛
朝代：明

梧桐叶大午阴垂，展席临风晚更宜。客自远方来不易，月从大海上应迟。王猷爱竹非无宅，山简观鱼别有池。洗？政当倾契阔，临行毋惜重题诗。
和岳季坚韵
作者：顾瑛
朝代：明
体裁：七言律诗

梧桐叶大午阴垂，展席临风晚更宜。客自远方来不易，月从大海上应迟。王猷爱竹非无宅，山简观鱼别有池。洗�政当倾契阔，临行毋惜重题诗。
和柑字韵
作者：顾瑛
朝代：明
体裁：七言律诗

一饮宁辞十日酣，浊醪到手味偏甘。新诗谩赋宫槐陌，好事争传海岳庵。霜后两螯看紫蟹，樽前一味出黄柑。料应堂北梅花树，今岁开时只向南。
和缪叔正韵
作者：顾瑛
朝代：明
体裁：七言律诗

白云开处见山棱，我欲跻攀力未胜。岁晚不为干禄士，前身应是小乘僧。竹林载酒邀山简，草阁裁诗愧薛能。结习未除閒未尽，焚香且对佛前灯。
和韵二首
作者：顾瑛
朝代：明

喔喔鸡鸣桑树颠，江村风景只依然。人行红叶黄花里，雁过西风落日边。南市津头无酒旆，东湖渡口有鱼船。北山岩壑秋偏静，借看蒲团枕石眠。夏潮平没白鸥沙，舶䑲风生起浪花。为向船头置美酒，恰如天上汎浮槎。银盘雪落千丝鲙，玉手冰分五色瓜。明日山中看疏雨，共将诗句寄丹霞。
和韵二首·其一
作者：顾瑛
朝代：明
体裁：七言律诗

喔喔鸡鸣桑树颠，江村风景只依然。人行红叶黄花里，雁过西风落日边。南市津头无酒旆，东湖渡口有鱼船。北山岩壑秋偏静，借看蒲团枕石眠。
和韵二首·其二
作者：顾瑛
朝代：明
体裁：七言律诗

夏潮平没白鸥沙，舶䑲风生起浪花。为向船头置美酒，恰如天上汎浮槎。银盘雪落千丝鲙，玉手冰分五色瓜。明日山中看疏雨，共将诗句寄丹霞。
和马孟昭韵
作者：顾瑛
朝代：明
体裁：五言律诗

凄风何处起，击柝报严更。共此可怜夜，相看太瘦生。灯挑檐雨落，茶煮石泉鸣。犹有弥明叟，联诗慰逸情。
响屧廊
作者：顾瑛
朝代：明
体裁：七言绝句

日日深宫醉不醒，美人娇步踏花行。钃镂赐与忠臣后，叶落君王梦亦惊。
夜坐口占
作者：顾瑛
朝代：明
体裁：七言绝句

虚亭月色不胜寒，况坐绿波亭上看。啼断候蛩秋寂寂，好怀正在曲阑干。
夜宿三塔次陈元朗韵
作者：顾瑛
朝代：明
体裁：七言律诗

水落南湖不露沙，又牵舫子到僧家。春浮大斗娟娟酒，寒隔虚棂薄薄纱。半夜塔铃传梵语，一林江月照梅花。坐来诗句生枯吻，指点银瓶索煮茶。
天宝宫词十二首寓感
作者：顾瑛
朝代：明

天宝鸡坊宠贾昌，不教蝴蝶上钗梁。锦绷昼浴天骄子，绛节朝看王大娘。芍药金阑开内苑，蒲萄玉？酌西凉。月支十万资胭粉，独有三娥素面妆。五家第宅近天家，侍女都封系臂纱。池上桃开销恨树，閤中香进助情花。风回辇道鸾铃远，日射龙颜雉扇斜。韩虢并骑官厩马，醉搀丞相踏堤沙。莲花池畔暑风凉，玉竹回文宝簟光。贪倚画屏调翡翠，误开金锁放鸳鸯。轻绡披雾誇新浴，堕髻攲云衒晚妆。笑语女牛私语处，长生殿下月中央。五色卿云护帝城，春风无处不关情。小花静院偷吹笛，淡月閒房背合筝。凤爪擘柑封钿合，龙头泻酒下瑶罂。后宫学做金钱会，香水兰盆浴化生。龙旂翠盖拥鸾幢，步辇追随幸曲江。鸟道正通天上路，羊车直到竹间窗。桃花柳叶元无匹，燕子莺儿各有双。中贵向人言近事，风流陈里帝先降。秘阁香残日影移，灯分青玉刻蟠螭。琵琶凤结红文木，弦索蚕缫绿水丝。金屋有花频赌酒，玉枰无子不弹棋。传宣趣发明驼使，南海今年进荔枝。近臣谐谑似枚皋，侍宴承恩得锦袍。扇赐方空描蛱蝶，局看双陆赌樱桃。翰林醉进《清平调》，光禄新呈玉色醪。密奏君王好将息，昨朝马上打围劳。虢国来朝不动尘，障泥一色绣麒麟。朱衣小队高呵道，粉笔新图遍写真。宝雀玉蝉簪翠髻，银鹅金凤踏文茵。一从羯鼓催春后，不信司花别有神。十三女子擘箜篌，选作梨园第一流。却道荷花真解语，岂知萱草本忘忧。红鸾不照深宫命，翠凤常看破镜羞。舞得太平并万岁，五年谁赐锦缠头。五王马上打毬归，赢得宫花献贵妃。乐起閤门边奏少，祸因台寺谏书稀。侍儿随幸皆颁紫，骰子蒙恩亦赐绯。娣妹相从习歌舞，何人能制柘黄衣。新制《霓裳》按舞腰，笑他飞燕怕风飘。玉蚕倒卧蟠条脱，金凤斜飞上步摇。云母屏开齐奏乐，沉香火底并吹箫。只因野鹿衔花去，从此君王罢早朝。宫衣窄窄小黄门，踯躅初开赐缥盆。夜月不窥鹦鹉冢，春风每忆凤皇园。爱收花露消心渴，怕解金珂见爪痕。只有椒房老宫监，白头一一话开元。
天宝宫词十二首寓感·其一
作者：顾瑛
朝代：明

天宝鸡坊宠贾昌，不教蝴蝶上钗梁。锦绷昼浴天骄子，绛节朝看王大娘。芍药金阑开内苑，蒲萄玉？酌西凉。月支十万资胭粉，独有三娥素面妆。
天宝宫词十二首寓感·其一
作者：顾瑛
朝代：明
体裁：七言律诗

天宝鸡坊宠贾昌，不教蝴蝶上钗梁。锦绷昼浴天骄子，绛节朝看王大娘。芍药金阑开内苑，蒲萄玉�酌西凉。月支十万资胭粉，独有三娥素面妆。
天宝宫词十二首寓感·其七
作者：顾瑛
朝代：明
体裁：诗

近臣谐谑似枚皋，侍宴承恩得锦袍。扇赐方空描蛱蝶，局看双陆赌樱桃。翰林醉进《清平调》，光禄新呈玉色醪。密奏君王好将息，昨朝马上打围劳。
天宝宫词十二首寓感·其三
作者：顾瑛
朝代：明
体裁：七言律诗

莲花池畔暑风凉，玉竹回文宝簟光。贪倚画屏调翡翠，误开金锁放鸳鸯。轻绡披雾誇新浴，堕髻攲云衒晚妆。笑语女牛私语处，长生殿下月中央。
天宝宫词十二首寓感·其二
作者：顾瑛
朝代：明
体裁：七言律诗

五家第宅近天家，侍女都封系臂纱。池上桃开销恨树，閤中香进助情花。风回辇道鸾铃远，日射龙颜雉扇斜。韩虢并骑官厩马，醉搀丞相踏堤沙。
天宝宫词十二首寓感·其五
作者：顾瑛
朝代：明
体裁：七言律诗

龙旂翠盖拥鸾幢，步辇追随幸曲江。鸟道正通天上路，羊车直到竹间窗。桃花柳叶元无匹，燕子莺儿各有双。中贵向人言近事，风流陈里帝先降。
天宝宫词十二首寓感·其八
作者：顾瑛
朝代：明
体裁：七言律诗

虢国来朝不动尘，障泥一色绣麒麟。朱衣小队高呵道，粉笔新图遍写真。宝雀玉蝉簪翠髻，银鹅金凤踏文茵。一从羯鼓催春后，不信司花别有神。
天宝宫词十二首寓感·其六
作者：顾瑛
朝代：明
体裁：七言律诗

秘阁香残日影移，灯分青玉刻蟠螭。琵琶凤结红文木，弦索蚕缫绿水丝。金屋有花频赌酒，玉枰无子不弹棋。传宣趣发明驼使，南海今年进荔枝。
天宝宫词十二首寓感·其十
作者：顾瑛
朝代：明
体裁：七言律诗

五王马上打毬归，赢得宫花献贵妃。乐起閤门边奏少，祸因台寺谏书稀。侍儿随幸皆颁紫，骰子蒙恩亦赐绯。娣妹相从习歌舞，何人能制柘黄衣。
天宝宫词十二首寓感·其十一
作者：顾瑛
朝代：明
体裁：七言律诗

新制《霓裳》按舞腰，笑他飞燕怕风飘。玉蚕倒卧蟠条脱，金凤斜飞上步摇。云母屏开齐奏乐，沉香火底并吹箫。只因野鹿衔花去，从此君王罢早朝。
天宝宫词十二首寓感·其十二
作者：顾瑛
朝代：明
体裁：七言律诗

宫衣窄窄小黄门，踯躅初开赐缥盆。夜月不窥鹦鹉冢，春风每忆凤皇园。爱收花露消心渴，怕解金珂见爪痕。只有椒房老宫监，白头一一话开元。
天宝宫词十二首寓感·其四
作者：顾瑛
朝代：明
体裁：七言律诗

五色卿云护帝城，春风无处不关情。小花静院偷吹笛，淡月閒房背合筝。凤爪擘柑封钿合，龙头泻酒下瑶罂。后宫学做金钱会，香水兰盆浴化生。
天宝宫词十二首寓感（《草堂雅集》题云“唐
作者：顾瑛
朝代：明
体裁：七言律诗

十三女子擘箜篌，选作梨园第一流。却道荷花真解语，岂知萱草本忘忧。红鸾不照深宫命，翠凤常看破镜羞。舞得太平并万岁，五年谁赐锦缠头。
寄杨铁崖
作者：顾瑛
朝代：明
体裁：七言律诗

锦衣坊口扬雄宅，饮马□□□水波。风信东来春事早，湖光西去夕阳多。馆娃隔水啼莺燕，弟子填门列凤鹅。无那老狂狂更甚，剑箫犹倚小红歌。
寄郑明德
作者：顾瑛
朝代：明
体裁：七言律诗

我爱廛居郑有道，屡辞徵币卧松云。年来短发笼纱帽，客至新诗写练裙。几上只留《招隐》赋，人前每读《送穷》文。清时已见文名盛，日日高车访隐君。
尧文文学过访赋别兼简鹤斋薛真人二首
作者：顾瑛
朝代：明

草堂五月少人过，门巷春泥奈雨何。满树枇杷莺窃尽，一阶芳草蚁行多。因思诸葛吟《梁父》，却笑苏秦谩揣摩。老我衰年无白发，从今也合号涪皤。忆昨相过寂寞滨，白头倾盖岂如新。惊回赤壁三更梦，开遍桃花一树春。顾我老为思枥马，怜君远作倚楼人。黄公垆畔三株树，留待来时醉挂巾。
尧文文学过访赋别兼简鹤斋薛真人二首·其一
作者：顾瑛
朝代：明
体裁：七言律诗

草堂五月少人过，门巷春泥奈雨何。满树枇杷莺窃尽，一阶芳草蚁行多。因思诸葛吟《梁父》，却笑苏秦谩揣摩。老我衰年无白发，从今也合号涪皤。
尧文文学过访赋别兼简鹤斋薛真人（名毅夫）
作者：顾瑛
朝代：明
体裁：七言律诗

忆昨相过寂寞滨，白头倾盖岂如新。惊回赤壁三更梦，开遍桃花一树春。顾我老为思枥马，怜君远作倚楼人。黄公垆畔三株树，留待来时醉挂巾。
巫峡云涛石屏志
作者：顾瑛
朝代：明

谢家绿玉屏，不琢龟甲形。方若陟釐纸，粉缥带苔青。秀洁庚庚绝文理，十二巫峰横隐起。芙蓉照影立亭亭，远落巴江一江水。素湍汹涌翻绿涛，长风吹云白月高。三峡涛声满人耳，个中独欠孤猿号。胡僧谩有金壶汁，洒向素缣图不得。女娲鍊石作五彩，点染料应无此色。此石产景由天工，略假石人磨削功。石色欲尽玉色起，汎沉天碧涵清空。君不闻大食贡石瑩如玉，中有奇松四时绿。六月凉风卷翠涛，瑟瑟秋声战空屋。又不闻杨家古屏刻水精，中有为云之美人。海绡衣裳为烟雾，姓名自语非真真。二物化去固已久，价重隋珠难再有。君家玉屏独在世，勿落忍人豪夺手。我闻故人杨铁仙，束带拜之如米颠。起来发狂捉铁笔，醉墨写入青瑶镌。何日乘舟上鱼复，唤取巴童唱巴曲。更借丹丘粉墨屏，对案巫山真面目。
巫峡云涛石屏志
作者：顾瑛
朝代：明
体裁：古风

谢家绿玉屏，不琢龟甲形。方若陟釐纸，粉缥带苔青。秀洁庚庚绝文理，十二巫峰横隐起。芙蓉照影立亭亭，远落巴江一江水。素湍汹涌翻绿涛，长风吹云白月高。三峡涛声满人耳，个中独欠孤猿号。胡僧谩有金壶汁，洒向素缣图不得。女娲鍊石作五彩，点染料应无此色。此石产景由天工，略假石人磨削功。石色欲尽玉色起，汎沉天碧涵清空。君不闻大食贡石莹如玉，中有奇松四时绿。六月凉风卷翠涛，瑟瑟秋声战空屋。又不闻杨家古屏刻水精，中有为云之美人。海绡衣裳为烟雾，姓名自语非真真。二物化去固已久，价重隋珠难再有。君家玉屏独在世，勿落忍人豪夺手。我闻故人杨铁仙，束带拜之如米颠。起来发狂捉铁笔，醉墨写入青瑶镌。何日乘舟上鱼复，唤取巴童唱巴曲。更借丹丘粉墨屏，对案巫山真面目。
张仲举待制以京口海上口号见寄瑛以吴下时事答之五首
作者：顾瑛
朝代：明

白昼惊风海上号，水军三万尽乘涛。书生不解参军事，也向船头著战袍。冉冉长蛇汉水东，嘘成黑雾满虚空。腥风怪雨重阴底，化作黄虬不是龙。莫辨黄钟瓦缶声，且携斗酒听春莺。河西金盏新翻谱，汉语夷音唱满城。红绿油牌去复来，长身碧眼更䪹腮。口传催办军需事，一日能无一百回。和籴粮船去若飞，兼春带夏未曾归。用钱赠米该加七，纳户身悬百结衣。
张仲举待制以京口海上口号见寄瑛以吴下时事答之五首·其一
作者：顾瑛
朝代：明
体裁：七言绝句

白昼惊风海上号，水军三万尽乘涛。书生不解参军事，也向船头著战袍。
张仲举待制以京口海上口号见寄瑛以吴下时事答之五首·其三
作者：顾瑛
朝代：明
体裁：七言绝句

莫辨黄钟瓦缶声，且携斗酒听春莺。河西金盏新翻谱，汉语夷音唱满城。
张仲举待制以京口海上口号见寄瑛以吴下时事答之五首·其二
作者：顾瑛
朝代：明
体裁：七言绝句

冉冉长蛇汉水东，嘘成黑雾满虚空。腥风怪雨重阴底，化作黄虬不是龙。
张仲举待制以京口海上口号见寄瑛以吴下时事答之五首·其五
作者：顾瑛
朝代：明
体裁：七言绝句

和籴粮船去若飞，兼春带夏未曾归。用钱赠米该加七，纳户身悬百结衣。
张仲举待制以京口海上口号见寄瑛以吴下时事答之五首·其四
作者：顾瑛
朝代：明
体裁：七言绝句

红绿油牌去复来，长身碧眼更䪹腮。口传催办军需事，一日能无一百回。
往凤阳次虎丘
作者：顾瑛
朝代：明
体裁：七言绝句

柳条折尽尚东风，杼柚人家户户空。祇有虎丘山色好，不堪又在客愁中。
戏答陆静远
作者：顾瑛
朝代：明
体裁：七言律诗

秋水蓝桥一尺强，愁闻玉杵捣玄霜。东篱老子乌纱薄，西郭佳人翠袖长。古寺竹深禅榻静，晴窗花落砚池香。西风鹤背三更梦，笑看璚花作醉乡。
房山画
作者：顾瑛
朝代：明
体裁：七言绝句

渴龙饮海海水宽，铁网下截珊瑚寒。道人醉卧叫寒玉，金粉乱落松花坛。
拜石坛
作者：顾瑛
朝代：明
体裁：七言绝句

好事久伤无米颠，清泉白石亦凄然。快哉亭下坡仙友，拜到丹丘三百年。
捕鱼图
作者：顾瑛
朝代：明
体裁：七言绝句

矶头新水三尺增，渔翁两船攀一罾。大鱼跳波拨剌去，只隔芦花唤不应。
新安梅和张师夔
作者：顾瑛
朝代：明
体裁：七言绝句

宝地生春玉气新，苔烟如雾翠光匀。山僧分得维摩供，三素云中别有春。
春晖楼以攀桂仰天高分韵得高字
作者：顾瑛
朝代：明
体裁：七言律诗

朱楼隔水度飞桥，玩月张筵快酒豪。同向镜中看玉兔，恰如海上踏金鳌。影摇大地山河动，光射玄洲殿宇高。明日中秋湖上去，更携红袖泛轻舠。
春草池绿波亭以银汉无声转玉盘分韵得声字
作者：顾瑛
朝代：明
体裁：七言律诗

据床坐看月华生，水气浮空夜气清。蜃阙珠宫寒作市，银盘玉露静无声。芳筵累吸杯中物，彩凤双吹树底笙。不见山阴狂道士，相思只在越王城。
是日秦淮海泛舟过绰湖向夕未归余与桂天香坐芝云堂以伫之堂阴枇杷始华烂炯如雪乃移桃笙树底据磐石相与奕棋遂胜其紫丝囊而罢于是小蟠桃执文犀�起贺金缕衣轧凤头琴余亦擘古阮嗺酒甚欢而天香郁郁有潸然之态俄而淮海归且示以舟中所咏余用韵并纪其事云
作者：顾瑛
朝代：明
体裁：七言律诗

玉子冈头秋杳冥，石床摘阮素琴停。枇杷花开如雪白，杨柳叶落带烟青。每闻投壶笑玉女，不堪鼓瑟怨湘灵。酒阑秉烛坐深夜，细雨小寒生翠屏。
晚泊新安有怀九成
作者：顾瑛
朝代：明
体裁：五言律诗

夜泊新安驿，西风八月天。人家溪树里，晚饭柁楼前。水落星移石，云开月堕船。遥思佩韦者，痴坐不成眠。
来龟轩
作者：顾瑛
朝代：明
体裁：七言律诗

避乱归来两鬓霜，春风依旧满门墙。喜看义犬眠花坞，惊见灵龟踞石床。曳尾泥途来远道，负书莲叶出重光。慎须勿落元君梦，自笑能知五世昌。
柳塘春口占四首
作者：顾瑛
朝代：明

二月看看已过半，春风尚尔不放晴。杨柳长堤飞鸟过，鸬鹚新水没滩平。溪上草亭绝低小，春来有客日相过。便须对柳开春酒，坐看晴色上新鹅。鸟啼残雨适平皋，鱼逐轻波趁小舠。独爱大堤杨柳树，又牵春意上柔条。小亭结在瀼西头，况复春半雨初收。柳垂新绿枝枝弱，水转回塘漫漫流。
柳塘春口占四首·其一
作者：顾瑛
朝代：明
体裁：七言绝句

二月看看已过半，春风尚尔不放晴。杨柳长堤飞鸟过，鸬鹚新水没滩平。
柳塘春口占四首·其三
作者：顾瑛
朝代：明
体裁：七言绝句

鸟啼残雨适平皋，鱼逐轻波趁小舠。独爱大堤杨柳树，又牵春意上柔条。
柳塘春口占四首·其二
作者：顾瑛
朝代：明
体裁：七言绝句

溪上草亭绝低小，春来有客日相过。便须对柳开春酒，坐看晴色上新鹅。